title: 2004/648/ΕΚ: Απόφαση του Συμβουλίου, της 13ης Σεπτεμβρίου 2004, για τις αρχές, τις προτεραιότητες και τους όρους που εμπεριέχονται στην ευρωπαϊκή εταιρική σχέση με την Κροατία

text:
               22.9.2004

               EL

               Επίσημη Εφημερίδα της Ευρωπαϊκής Ένωσης

               L 297/19

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 13ης Σεπτεμβρίου 2004
   για τις αρχές, τις προτεραιότητες και τους όρους που εμπεριέχονται στην ευρωπαϊκή εταιρική σχέση με την Κροατία
   (2004/648/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 533/2004 του Συμβουλίου, της 22ας Μαρτίου 2004, για τη σύναψη ευρωπαϊκών εταιρικών σχέσεων στο πλαίσιο της διαδικασίας σταθεροποίησης και σύνδεσης (1), και ιδίως το άρθρο 2,
   την πρόταση της Επιτροπής,
   Εκτιμώντας τα ακόλουθα:

               (1)

               Το Ευρωπαϊκό Συμβούλιο της Θεσσαλονίκης της 19ης και 20ής Ιουνίου 2003 προσυπέγραψε «Το Θεματολόγιο της Θεσσαλονίκης για τα Δυτικά Βαλκάνια: πορεία προς την ευρωπαϊκή ολοκλήρωση», στο οποίο η σύναψη ευρωπαϊκών εταιρικών σχέσεων αναφέρεται ως ένας από τους τρόπους εντατικοποίησης της διαδικασίας σταθεροποίησης και σύνδεσης.

               (2)

               Ο κανονισμός (ΕΚ) αριθ. 533/2004 ορίζει ότι το Συμβούλιο αποφασίζει με ειδική πλειοψηφία, κατόπιν προτάσεως της Επιτροπής, τις αρχές, τις προτεραιότητες και τους όρους που θα εμπεριέχονται στις ευρωπαϊκές εταιρικές σχέσεις, καθώς και τις τυχόν μεταγενέστερες προσαρμογές τους. Αναφέρει ότι η παρακολούθηση της εφαρμογής των ευρωπαϊκών εταιρικών σχέσεων εξασφαλίζεται μέσω των μηχανισμών που έχουν δημιουργηθεί στο πλαίσιο της διαδικασίας σταθεροποίησης και σύνδεσης, κυρίως τις ετήσιες εκθέσεις.

               (3)

               Η γνώμη της Επιτροπής για την αίτηση προσχώρησης της Κροατίας παρουσιάζει την ανάλυση των προετοιμασιών της Κροατίας για την περαιτέρω ενσωμάτωσή της στην Ευρωπαϊκή Ένωση και προσδιορίζει ορισμένους τομείς προτεραιότητας στους οποίους απαιτούνται περαιτέρω προσπάθειες.

               (4)

               Η Κροατία, για να προετοιμάσει την περαιτέρω ενσωμάτωσή της στην Ευρωπαϊκή Ένωση, θα πρέπει να καταρτίσει ένα πρόγραμμα που θα συνοδεύεται από χρονοδιάγραμμα και λεπτομέρειες σχετικά με την αντιμετώπιση των προτεραιοτήτων της ευρωπαϊκής εταιρικής σχέσης,

         ΑΠΟΦΑΣΙΖΕΙ:
   Άρθρο 1
   Σύμφωνα με το άρθρο 1 του κανονισμού (ΕΚ) αριθ. 533/2004, οι αρχές, οι προτεραιότητες και οι όροι που εμπεριέχονται στην ευρωπαϊκή εταιρική σχέση με την Κροατία καθορίζονται στο παράρτημα, το οποίο αποτελεί αναπόσπαστο τμήμα της παρούσας απόφασης.
   Άρθρο 2
   Η εφαρμογή της ευρωπαϊκής εταιρικής σχέσης εξετάζεται μέσω των μηχανισμών που έχουν δημιουργηθεί στο πλαίσιο της διαδικασίας σταθεροποίησης και σύνδεσης.
   Άρθρο 3
   Η παρούσα απόφαση παράγει αποτελέσματα από την τρίτη ημέρα μετά τη δημοσίευσή της στην Επίσημη Εφημερίδα της Ευρωπαϊκής Ένωσης.

      Βρυξέλλες, 13 Σεπτεμβρίου 2004.

            Για το Συμβούλιο

            Ο Πρόεδρος

         B. R. BOT

      (1)  ΕΕ L 86 της 24.3.2004, σ. 1.

      ΠΑΡΑΡΤΗΜΑ
      1.   ΕΙΣΑΓΩΓΗ
      Το Θεματολόγιο της Θεσσαλονίκης για τα Δυτικά Βαλκάνια προσδιορίζει τους τρόπους και τα μέσα για την ενίσχυση της διαδικασίας σταθεροποίησης και σύνδεσης, μεταξύ άλλων με τη σύναψη ευρωπαϊκών εταιρικών σχέσεων.
      Με βάση τη γνώμη της Επιτροπής για την αίτηση προσχώρησης της Κροατίας, ο σκοπός της ευρωπαϊκής εταιρικής σχέσης με την Κροατία είναι να προσδιορισθούν οι προτεραιότητες για την ανάληψη δράσης, ώστε να ενισχυθούν οι προσπάθειες προσέγγισης προς την Ευρωπαϊκή Ένωση μέσα σε ένα συνεκτικό πλαίσιο. Οι προτεραιότητες προσαρμόζονται στις συγκεκριμένες ανάγκες και στο στάδιο προετοιμασίας της Κροατίας και αναπροσαρμόζονται δεόντως. Η ευρωπαϊκή εταιρική σχέση περιέχει επίσης τις κατευθυντήριες γραμμές για την παροχή χρηματοδοτικής βοήθειας στην Κροατία.
      Αναμένεται ότι η Κροατία θα υιοθετήσει ένα πρόγραμμα που θα περιλαμβάνει χρονοδιάγραμμα και λεπτομέρειες όσον αφορά τον τρόπο με τον οποίο προτίθεται να υλοποιήσει τις προτεραιότητες της ευρωπαϊκής εταιρικής σχέσης. Το εν λόγω πρόγραμμα θα πρέπει να αναφέρει επίσης τους τρόπους με τους οποίους θα δοθεί συνέχεια στο Θεματολόγιο της Θεσσαλονίκης, τις προτεραιότητες για την καταπολέμηση του οργανωμένου εγκλήματος και της δωροδοκίας, και τα μέτρα για την ολοκληρωμένη διαχείριση των συνόρων που παρουσιάσθηκαν στη συνεδρίαση των Υπουργών Δικαιοσύνης και Εσωτερικών Υποθέσεων, που πραγματοποιήθηκε στις Βρυξέλλες, στις 28 Νοεμβρίου 2003, στο πλαίσιο του φόρουμ ΕΕ-Δυτικά Βαλκάνια.
      2.   ΑΡΧΕΣ
      Η διαδικασία σταθεροποίησης και σύνδεσης παραμένει το πλαίσιο για την ευρωπαϊκή πορεία των χωρών των Δυτικών Βαλκανίων προς τη μελλοντική προσχώρησή τους στην Ευρωπαϊκή Ένωση.
      Οι κυριότερες προτεραιότητες που καθορίσθηκαν για την Κροατία αφορούν την ικανότητά της να ανταποκριθεί στα κριτήρια που καθορίσθηκαν στο Ευρωπαϊκό Συμβούλιο της Κοπεγχάγης το 1993 και στους όρους που προβλέπονται για τη διαδικασία σταθεροποίησης και σύνδεσης, ιδίως στους όρους που έθεσε το Συμβούλιο στα συμπεράσματά του της 29ης Απριλίου 1997 και της 21ης-22ας Ιουνίου 1999, στο περιεχόμενο της τελικής δήλωσης της συνόδου κορυφής του Ζάγκρεμπ της 24ης Νοεμβρίου 2000 και στο Θεματολόγιο της Θεσσαλονίκης.
      3.   ΠΡΟΤΕΡΑΙΟΤΗΤΕΣ
      Η ευρωπαϊκή εταιρική σχέση υποδεικνύει τους βασικούς τομείς προτεραιότητας για τις προετοιμασίες της Κροατίας για την περαιτέρω ενσωμάτωσή της στην Ευρωπαϊκή Ένωση, με βάση την ανάλυση της γνώμης της Επιτροπής για την αίτηση προσχώρησης της Κροατίας. Οι προτεραιότητες που απαριθμούνται σ’ αυτή την ευρωπαϊκή εταιρική σχέση έχουν επιλεγεί με βάση το σκεπτικό ότι είναι εύλογο να αναμένεται ότι η Κροατία μπορεί να τις υλοποιήσει ή να τις προωθήσει ουσιαστικά κατά τα προσεχή έτη. Οι βραχυπρόθεσμες προτεραιότητες, που αναμένεται να υλοποιηθούν εντός ενός ή δύο ετών, διακρίνονται από τις μεσοπρόθεσμες προτεραιότητες, που αναμένεται να υλοποιηθούν εντός τριών ή τεσσάρων ετών.
      Θα πρέπει να γίνει υπόμνηση ότι, όσον αφορά την προσέγγιση των νομοθεσιών, δεν αρκεί μόνο η ενσωμάτωση του ενωσιακού κεκτημένου στη νομοθεσία· είναι απαραίτητο να προετοιμασθεί και η πλήρης εφαρμογή του.
      3.1.   ΒΡΑΧΥΠΡΟΘΕΣΜΕΣ ΠΡΟΤΕΡΑΙΟΤΗΤΕΣ
      Πολιτικά κριτήρια
      Δημοκρατία και κράτος δικαίου
      Ενίσχυση του δικαστικού συστήματος
      Ανάπτυξη και εφαρμογή γενικής στρατηγικής για τη μεταρρύθμιση του δικαστικού συστήματος σε συνεννόηση με τους ενδιαφερόμενους φορείς, συμπεριλαμβανομένης της θέσπισης της αναγκαίας νέας νομοθεσίας και της καθιέρωσης ενός συστήματος διαχείρισης της σταδιοδρομίας, το οποίο θα περιλαμβάνει επίσης ένα ανοικτό, δίκαιο και διαφανές σύστημα προσλήψεων, αξιολόγησης και κινητικότητας. Βελτίωση του επαγγελματισμού στο δικαστικό τομέα με τη διασφάλιση κατάλληλης κρατικής χρηματοδότησης των εκπαιδευτικών ιδρυμάτων για δικαστές και άλλους υπαλλήλους του δικαστικού τομέα, που θα συμβάλει στην ανάπτυξη κατάρτισης υψηλής ποιότητας για τους δικαστές, τους εισαγγελείς και το διοικητικό προσωπικό. Εξασφάλιση κατάλληλων μηχανισμών αρχικής και επαγγελματικής κατάρτισης. Αντιμετώπιση του προβλήματος των εκκρεμουσών δικαστικών υποθέσεων. Λήψη μέτρων για τη διασφάλιση της ορθής και πλήρους εκτέλεσης των δικαστικών αποφάσεων.
      Βελτίωση των μέτρων καταπολέμησης της δωροδοκίας
      Θέσπιση μέτρων για τη διασφάλιση της εφαρμογής και επιβολής του νομικού πλαισίου αντιμετώπισης της δωροδοκίας. Ιδιαίτερα, ενίσχυση του διοικητικού και επιχειρησιακού δυναμικού του Γραφείου Καταπολέμησης της Διαφθοράς και του Οργανωμένου Εγκλήματος (USKOK). Επίσης, χάραξη εθνικής στρατηγικής για την πρόληψη και την καταπολέμηση της δωροδοκίας, και πρόβλεψη του απαιτούμενου συντονισμού μεταξύ των σχετικών κρατικών υπηρεσιών και φορέων όσον αφορά την ανάληψη δράσης. Θέσπιση κωδίκων συμπεριφοράς/δεοντολογίας των δημοσίων υπαλλήλων και εκλεγμένων αντιπροσώπων. Πραγματοποίηση συγκεκριμένων ενεργειών για την ενημέρωση σχετικά με το ότι η δωροδοκία αποτελεί σοβαρό ποινικό αδίκημα.
      Βελτίωση της λειτουργίας της δημόσιας διοίκησης
      Θέσπιση αρχικών μέτρων για να διασφαλισθεί η χρησιμοποίηση διαφανών διαδικασιών για την πρόσληψη και τις προαγωγές και για τη βελτίωση της διαχείρισης του ανθρώπινου δυναμικού σε όλους τους φορείς της δημόσιας διοίκησης, ώστε να διασφαλίζεται η υπευθυνότητα, η διαφάνεια της δημόσιας διοίκησης και η ελεύθερη πρόσβαση σε αυτήν.
      Ανθρώπινα δικαιώματα και προστασία των μειονοτήτων
      Βελτίωση του σεβασμού των δικαιωμάτων των μειονοτήτων
      Διασφάλιση της εφαρμογής του συνταγματικού νόμου περί εθνικών μειονοτήτων. Ειδικότερα, διασφάλιση της αναλογικής εκπροσώπησης των μειονοτήτων στις τοπικές και περιφερειακές αυτοδιοικούμενες μονάδες, στην κρατική διοίκηση και στα δικαστικά όργανα, και στους φορείς της δημόσιας διοίκησης, όπως ορίζει ο νόμος. Παροχή των απαραίτητων μέσων, συμπεριλαμβανομένης της ανάλογης χρηματοδότησης, για τη διασφάλιση της ορθής λειτουργίας των εκλεγμένων συμβουλίων μειονοτήτων. Εφαρμογή της νέας στρατηγικής για την προστασία και την ενσωμάτωση των Ρομ.
      Επιτάχυνση της επιστροφής των προσφύγων
      Ολοκλήρωση της εξέτασης των αιτήσεων που έχουν ήδη υποβληθεί για την ανοικοδόμηση των κατοικιών, έως τον Απρίλιο του 2004· ανοικοδόμηση όλων των κατοικιών για τις οποίες υπάρχει θετική απόφαση έως τον Απρίλιο του 2005· πραγματοποίηση κατάλληλης εκστρατείας ενημέρωσης του κοινού για τους ενδεχόμενους δικαιούχους, μετά την παράταση της προθεσμίας για την υποβολή αιτήσεων ανοικοδόμησης από την 1η Απριλίου έως τις 30 Σεπτεμβρίου 2004. Περάτωση της ανάκτησης κατοικιών έως τον Ιούνιο του 2004. Εφαρμογή της νομοθεσίας για την αποζημίωση των απολεσθέντων δικαιωμάτων κατοχής και μίσθωσης εντός και εκτός των περιοχών ειδικού κρατικού ενδιαφέροντος. Εξασφάλιση του κατάλληλου συντονισμού και συνεργασίας μεταξύ όλων των σχετικών αρχών σε κεντρικό και τοπικό επίπεδο. Δημιουργία κοινωνικών και οικονομικών συνθηκών για τη βελτίωση του κλίματος για τους επαναπατριζόμενους και την αποδοχή τους από τις κοινότητες υποδοχής. Ενίσχυση της περιφερειακής συνεργασίας για την επιτάχυνση της διαδικασίας επιστροφής των προσφύγων.
      Ενίσχυση της ελευθερίας έκφρασης και διασφάλιση της δημοκρατικής λειτουργίας των μέσων μαζικής ενημέρωσης
      Αναθεώρηση της νομοθεσίας για τα μέσα μαζικής ενημέρωσης σύμφωνα με τις συστάσεις που διατύπωσαν, τον Φεβρουάριο του 2004, η μεικτή αποστολή εμπειρογνωμοσύνης του Συμβουλίου της Ευρώπης, της Επιτροπής και του ΟΑΣΕ. Ειδικότερα, αναθεώρηση του νόμου για τα ηλεκτρονικά μέσα ενημέρωσης, ώστε να θεσπισθεί ένα διαφανές, προβλέψιμο και αποτελεσματικό κανονιστικό πλαίσιο (συμπεριλαμβανομένης της σταδιακής εναρμόνισης με το κεκτημένο της ΕΕ, χάρη στην πλήρη εφαρμογή της ήδη κυρωθείσας σύμβασης του Συμβουλίου της Ευρώπης για τη διασυνοριακή τηλεόραση)· διασφάλιση πολιτικής και δημοσιονομικής ανεξαρτησίας του Συμβουλίου για τα ηλεκτρονικά μέσα ενημέρωσης· διασφάλιση ότι η ραδιοφωνία και τηλεόραση της Κροατίας και το Συμβούλιο του προγράμματός της λειτουργούν ανεξάρτητα και παραμένουν σταθερά, ενώ αναθεωρείται ο νόμος για τη ραδιοφωνία και την τηλεόραση της Κροατίας· διασφάλιση ότι η αναθεώρηση του νόμου για τα μέσα μαζικής ενημέρωσης και της νομοθεσίας σχετικά με τη δυσφήμηση ανταποκρίνεται στα ευρωπαϊκά πρότυπα, όπως καθορίζονται στο άρθρο 10 της ευρωπαϊκής σύμβασης των δικαιωμάτων του ανθρώπου και τη νομολογία του Ευρωπαϊκού Δικαστηρίου των Δικαιωμάτων του Ανθρώπου.

         Βελτίωση της συνεργασίας με τον Διαμεσολαβητή, λαμβανομένων δεόντως υπόψη των πορισμάτων που διατύπωσε στις συστάσεις του και την ετήσια έκθεση.
      Περιφερειακή συνεργασία
      Διασφάλιση πλήρους συνεργασίας με το Διεθνές Ποινικό Δικαστήριο για την πρώην Γιουγκοσλαβία (ΔΠΔ)
      Ενίσχυση της περιφερειακής συνεργασίας
      Προσπάθεια για την οριστική επίλυση των εκκρεμούντων διμερών θεμάτων, ιδίως των διασυνοριακών θεμάτων με τη Σλοβενία, τη Σερβία και το Μαυροβούνιο και τη Βοσνία-Ερζεγοβίνη, χωρίς ανάληψη μονομερών πρωτοβουλιών. Επίλυση όλων των ζητημάτων που προκύπτουν από τη μονομερή δήλωση για την προστατευόμενη οικολογική και αλιευτική ζώνη της Αδριατικής. Διασφάλιση της εφαρμογής όλων των περιφερειακών συμφωνιών ελεύθερων συναλλαγών. Σύναψη και εφαρμογή σειράς συμφωνιών με τις γειτονικές χώρες στους τομείς της καταπολέμησης του οργανωμένου εγκλήματος, της διαχείρισης των συνόρων και της επανεισδοχής. Έναρξη εφαρμογής του μνημονίου συμφωνίας για την ανάπτυξη του βασικού περιφερειακού δικτύου μεταφορών της Νοτιοανατολικής Ευρώπης, και ειδικότερα θέσπιση μέτρων για την καθιέρωση μηχανισμών συνεργασίας, μεταξύ άλλων της διευθύνουσας επιτροπής και του παρατηρητηρίου των μεταφορών της Νοτιοανατολικής Ευρώπης (SEETO). Πραγματοποίηση προόδου στην τήρηση των δεσμεύσεων στο πλαίσιο των μνημονίων 2002 και 2003 της διαδικασίας των Αθηνών για την περιφερειακή αγορά ενέργειας στη Νοτιοανατολική Ευρώπη.
      Διασφάλιση της καλής εφαρμογής της συμφωνίας σταθεροποίησης και σύνδεσης στον τομέα της περιφερειακής συνεργασίας
      Ολοκλήρωση των διαπραγματεύσεων με την πρώην Γιουγκοσλαβική Δημοκρατία της Μακεδονίας σχετικά με τη διμερή σύμβαση για την περιφερειακή συνεργασία.
      Οικονομικά κριτήρια

         Στήριξη συνετών, μακροοικονομικών πολιτικών προσανατολισμένων προς τη σταθερότητα, συμπεριλαμβανομένης της δημιουργίας νομισματικών μέσων που βασίζονται στην αγορά για την ενίσχυση της αποτελεσματικότητας της νομισματικής πολιτικής.
      Επιτάχυνση της αναδιάρθρωσης και ιδιωτικοποίησης των επιχειρήσεων
      Εξάλειψη των αμφιβολιών με την ταχεία θέσπιση της εκκρεμούσας νομοθεσίας. Επιτάχυνση της αναδιάρθρωσης και της ιδιωτικοποίησης των κρατικών επιχειρήσεων. Χάραξη και εφαρμογή στρατηγικών για την αναδιάρθρωση και την ιδιωτικοποίηση ή τη ρευστοποίηση μεγάλων δημόσιων επιχειρήσεων, ιδίως στους τομείς της βιομηχανίας, της γεωργίας, των μεταφορών, του τουρισμού και των επιχειρήσεων κοινής ωφελείας. Θέσπιση και έναρξη εφαρμογής του προγράμματος αναδιάρθρωσης στον τομέα του χάλυβα σύμφωνα με τις απαιτήσεις της ΕΕ.
      Μείωση των εμποδίων για τη είσοδο και την έξοδο από την αγορά
      Απλούστευση των κανόνων για την είσοδο και την έξοδο των επιχειρήσεων από την αγορά. Συγκεκριμένα, επιτάχυνση των διαδικασιών καταχώρισης των εταιρειών και βελτίωση της εφαρμογής των κανόνων για την πτώχευση.

         Επιτάχυνση της μεταρρύθμισης της εγγείου ιδιοκτησίας, και ιδίως εγγραφή και ιδιωτικοποίηση των γεωργικών εκτάσεων, με τη θέσπιση ενός σύγχρονου και αποτελεσματικού κτηματολογίου, ώστε να καταργηθούν τα σημερινά εμπόδια για την ανάπτυξη της κτηματαγοράς και της αγοράς στο στεγαστικό τομέα.

         Θέσπιση μεσοπρόθεσμου φορολογικού πλαισίου που να αντανακλά τις συνεχείς φορολογικές προσαρμογές και ενοποιήσεις.

         Συνέχιση των διαρθρωτικών μεταρρυθμίσεων των δημόσιων οικονομικών, ιδίως στον τομέα της διαχείρισης των δαπανών. Ανάπτυξη ικανότητας διαφανούς και αποτελεσματικής διαχείρισης του χρέους.
      Ικανότητα ανάληψης των υποχρέωσεων που απορρέουν από την προσχώρηση
      Εσωτερική αγορά και εμπόριο
      Ελεύθερη κυκλοφορία των εμπορευμάτων
      Αναδιάρθρωση του υφιστάμενου θεσμικού πλαισίου, ώστε να ολοκληρωθεί ο απαραίτητος διαχωρισμός μεταξύ των κανονιστικού μηχανισμού και των μηχανισμών διαπίστευσης, τυποποίησης και πιστοποίησης των προϊόντων. Συνέχιση των εργασιών για τη μεταφορά οδηγιών παλαιάς προσέγγισης και νέας προσέγγισης.
      Κατάργηση των υπόλοιπων μέτρων που έχουν αποτέλεσμα ισοδύναμο με ποσοτικούς περιορισμούς στις εισαγωγές από την ΕΕ.
      Δημιουργία των απαραίτητων διοικητικών δομών, ώστε να εξασφαλισθεί συνολική προσέγγιση που θα ενισχύσει την ασφάλεια των τροφίμων σε όλη την αλυσίδα τροφίμων.
      Διασφάλιση πλήρους εφαρμογής αποτελεσματικού και διαφανούς καθεστώτος για τις δημόσιες συμβάσεις και την έκδοση των απαραίτητων διατάξεων εφαρμογής.
      Ελευθερία παροχής υπηρεσιών
      Ενίσχυση του κανονιστικού και διοικητικού πλαισίου των χρηματοοικονομικών υπηρεσιών, και ιδίως της ασφαλιστικής αγοράς, των επενδυτικών υπηρεσιών και των αγορών κινητών αξιών.
      Σύσταση ανεξάρτητης εποπτεύουσας αρχής στον τομέα της προστασίας προσωπικών δεδομένων.
      Ελεύθερη κυκλοφορία των κεφαλαίων
      Βελτίωση της νομοθεσίας και ολοκλήρωση της δημιουργίας αποτελεσματικού συστήματος για την καταπολέμηση της νομιμοποίησης εσόδων από παράνομες δραστηριότητες.
      Εταιρικό δίκαιο
      Συνέχιση της ευθυγράμμισης της νομοθεσίας, ώστε να εξασφαλισθεί επίπεδο προστασίας των δικαιωμάτων πνευματικής, βιομηχανικής και εμπορικής ιδιοκτησίας πανομοιότυπο με αυτό που ισχύει στην Ευρωπαϊκή Ένωση και ενίσχυση του διοικητικού δυναμικού, ώστε να θεσπισθούν αποτελεσματικά μέτρα εφαρμογής αυτών των δικαιωμάτων.
      Ανταγωνισμός
      Συνέχιση της ευθυγράμμισης με το κεκτημένο της ΕΕ, επιβολή της νομοθεσίας για την καταπολέμηση των μονοπωλίων και για τις κρατικές ενισχύσεις, και θέσπιση των σχετικών διατάξεων εφαρμογής. Ενίσχυση του διοικητικού δυναμικού και της ανεξαρτησίας της Υπηρεσίας Προστασίας του Ανταγωνισμού της Αγοράς, τόσο τους τομείς των κρατικών ενισχύσεων όσο και της καταπολέμησης των μονοπωλίων. Βελτίωση της διαφάνειας στον τομέα των κρατικών ενισχύσεων, μεταξύ άλλων με την υποβολή στην ΕΕ περιοδικής ετήσιας έκθεσης, και καθιέρωση γενικής απογραφής των καθεστώτων κρατικών ενισχύσεων.
      Φορολογία
      Έναρξη αναθεώρησης της ισχύουσας φορολογικής νομοθεσίας και των διοικητικών διαδικασιών, ώστε να διασφαλισθεί η πραγματική εφαρμογή της φορολογικής νομοθεσίας.
      Ενίσχυση του δυναμικού των φορολογικών και τελωνειακών διοικήσεων, ιδίως όσον αφορά τα καθήκοντα συλλογής και ελέγχου· δημιουργία λειτουργικής και κατάλληλα επανδρωμένης υπηρεσίας ειδικών φόρων κατανάλωσης· απλούστευση των διαδικασιών για την αποτελεσματική δίωξη της φορολογικής απάτης.
      Έναρξη δημιουργίας των απαραίτητων συστημάτων πληροφορικής, ώστε να καταστεί δυνατή η ανταλλαγή ηλεκτρονικών δεδομένων με την ΕΕ και τα κράτη μέλη.
      Τελωνειακή Ένωση
      Ενίσχυση του διοικητικού και επιχειρησιακού δυναμικού των τελωνειακών υπηρεσιών, ιδίως όσον αφορά τον έλεγχο των προτιμησιακών κανόνων καταγωγής, και συνέχιση της ευθυγράμμισης με τον τελωνειακό κώδικα της Ευρωπαϊκής Ένωσης.
      Περαιτέρω ενίσχυση της διοικητικής συνεργασίας στον τελωνειακό τομέα σύμφωνα με την ενδιάμεση συμφωνία.
      Εξωτερικές σχέσεις
      Δέουσα εφαρμογή του πρωτοκόλλου για την προσαρμογή της ενδιάμεσης συμφωνίας σταθεροποίησης και σύνδεσης προκειμένου να ληφθεί υπόψη η διεύρυνση της ΕΕ.
      Τομεακές πολιτικές
      Γεωργία
      Έναρξη δημιουργίας ενδεδειγμένου συστήματος αναγνώρισης των αγροτεμαχίων και συστήματος αναγνωριστικής σήμανσης των ζώων, σύμφωνου με το κεκτημένο της ΕΕ. Ενίσχυση της συλλογής και επεξεργασίας των γεωργικών στατιστικών στοιχείων σύμφωνα με τα πρότυπα και τη μεθοδολογία της ΕΕ.
      Χάραξη στρατηγικής για τη σύσταση αποτελεσματικών και οικονομικά υγιών οργανισμών πληρωμής για τη διαχείριση και τον έλεγχο των γεωργικών ταμείων, σύμφωνα με τις απαιτήσεις της ΕΕ και τα διεθνή πρότυπα ελέγχου.
      Ενίσχυση των διοικητικών δομών που είναι απαραίτητες για την εφαρμογή στρατηγικής για την ανάπτυξη της υπαίθρου και πολιτικών μέσων για τον σχεδιασμό, την εφαρμογή, τη διαχείριση, την παρακολούθηση, τον έλεγχο και την αξιολόγηση των προγραμμάτων ανάπτυξης της υπαίθρου.
      Συνέχιση της ευθυγράμμισης με το κεκτημένο της ΕΕ στον κτηνιατρικό και φυτοϋγειονομικό τομέα, αναβάθμιση των ρυθμίσεων επιθεώρησης, εκσυγχρονισμός των μονάδων παραγωγής κρέατος και γαλακτοκομικών προϊόντων, ώστε να ανταποκρίνονται στα πρότυπα υγιεινής και δημόσιας υγείας της ΕΕ. Ευθυγράμμιση του καθεστώτος εισαγωγής ζώντων ζώων και ζωικών προϊόντων με τις διεθνείς υγειονομικές και φυτοϋγειονομικές υποχρεώσεις και το κεκτημένο της ΕΕ.
      Αλιεία
      Έναρξη δημιουργίας κατάλληλων διοικητικών δομών και δομών επιθεώρησης για την πολιτική αλιείας. Σύμφωνα με τη μονομερή απόφαση της Κροατίας του Οκτωβρίου 2003 για την επέκταση της δικαιοδοσίας της στην Αδριατική, αξιολόγηση, μαζί με την Επιτροπή και τις ενδιαφερόμενες γειτονικές χώρες, ιδίως τη Σλοβενία και την Ιταλία, των συνεπειών των δραστηριοτήτων αλιείας στην περιοχή, με σκοπό την εξεύρεση κατάλληλων λύσεων — στο πλαίσιο των συμπερασμάτων της διάσκεψης της Βενετίας για τη βιώσιμη ανάπτυξη στον αλιευτικό τομέα στη Μεσόγειο — προκειμένου να εξασφαλισθεί η συνέχιση των αλιευτικών δραστηριοτήτων της Κοινότητας.
      Μεταφορές
      Συνέχιση της ευθυγράμμισης της νομοθεσίας και ενίσχυση του διοικητικού δυναμικού στον τομέα των αεροπορικών μεταφορών.
      Στατιστικά στοιχεία
      Ενίσχυση του διοικητικού δυναμικού της Στατιστικής Υπηρεσίας της Κροατίας και βελτίωση του συντονισμού με τους άλλους φορείς που παράγουν επίσημες στατιστικές στην Κροατία. Υποβολή στην Επιτροπή νέας πρότασης για τις στατιστικές περιφέρειες, σύμφωνα με τις απαιτήσεις της ΕΕ.
      Τηλεπικοινωνίες και τεχνολογίες των πληροφοριών
      Ενίσχυση του δυναμικού των εθνικών κανονιστικών αρχών στους τομείς των τηλεπικοινωνιών και των ταχυδρομικών υπηρεσιών και διασφάλιση της ανεξαρτησίας τους.
      Περιβάλλον
      Κατάρτιση οριζόντιας νομοθεσίας, καθώς και νομοθεσίας για την αξιολόγηση των περιβαλλοντικών επιπτώσεων και τη συμμετοχή του κοινού.
      Ενίσχυση του διοικητικού δυναμικού σε εθνικό και περιφερειακό επίπεδο, ώστε να διασφαλισθεί ο προγραμματισμός και η προετοιμασία οικονομικών στρατηγικών.
      Ενίσχυση του δυναμικού των εθνικών και περιφερειακών υπηρεσιών επιθεώρησης και των δυνατοτήτων τους για την πραγματική εφαρμογή της περιβαλλοντικής νομοθεσίας.
      Έκδοση και έναρξη εφαρμογής σχεδίου διαχείρισης των αποβλήτων.
      Δημοσιονομικός έλεγχος
      Χάραξη πολιτικής για την καθιέρωση συστήματος εσωτερικού δημοσιονομικού ελέγχου. Καθιέρωση ή ενίσχυση των αρμοδιοτήτων δημόσιου εσωτερικού ελέγχου με την πρόβλεψη κατάλληλου προσωπικού, κατάρτισης και εξοπλισμού, συμπεριλαμβανομένων εσωτερικών μονάδων ελέγχου που θα λειτουργούν ανεξάρτητα.
      Καθιέρωση αποτελεσματικών διαδικασιών για την ανίχνευση, την εξέταση και τη δημοσιονομική, διοικητική και δικαστική παρακολούθηση των παρατυπιών που θίγουν τα οικονομικά συμφέροντα των Κοινοτήτων.
      Συνεργασία στον τομέα της δικαιοσύνης και των εσωτερικών υποθέσεων
      Διαχείριση των συνόρων
      Ενίσχυση της διαχείρισης των συνόρων, ιδίως μέσω ενίσχυσης της εποπτείας των θαλάσσιων συνόρων· χάραξη και εφαρμογή στρατηγικής για την ολοκληρωμένη διαχείριση των συνόρων· αύξηση των επενδύσεων σε τεχνικό εξοπλισμό και υποδομή· ενίσχυση της ειδικής κατάρτισης των υπαλλήλων των συνόρων.
      Σε συντονισμό με όλους τους συναφείς φορείς, εφαρμογή των μέτρων που θέσπισε η κυβέρνηση και τα οποία παρουσίασε στη συνεδρίαση των υπουργών Δικαιοσύνης και Εσωτερικών Υποθέσεων, στο πλαίσιο του φόρουμ ΕΕ-Δυτικά Βαλκάνια, στις 28 Νοεμβρίου 2003.
      Οργανωμένο έγκλημα, ναρκωτικά, δωροδοκία και τρομοκρατία
      Εφαρμογή των μέτρων για την ανάληψη δράσης που εξέδωσε η κυβέρνηση και τα οποία παρουσίασε στη συνεδρίαση των υπουργών Δικαιοσύνης και Εσωτερικών Υποθέσεων, στο πλαίσιο του φόρουμ ΕΕ-Δυτικά Βαλκάνια, στις 28 Νοεμβρίου 2003.
      Βελτίωση του συντονισμού μεταξύ των φορέων επιβολής του νόμου και των δικαστικών οργάνων, ιδίως όσον αφορά το οικονομικό έγκλημα, το οργανωμένο έγκλημα, την απάτη, τη νομιμοποίηση εσόδων από παράνομες δραστηριότητες και τη δωροδοκία, ενίσχυση της καταπολέμησης της διακίνησης ναρκωτικών και βελτίωση της πρόληψης και της μείωσης της ζήτησης ναρκωτικών· ενίσχυση του διοικητικού δυναμικού του USKOK.
      Συνέχιση της προετοιμασίας για τη σύναψη συμφωνίας συνεργασίας με την Europol.
      Ενίσχυση της διεθνούς συνεργασίας και πλήρης εφαρμογή των σχετικών διεθνών συμβάσεων για την τρομοκρατία· βελτίωση της συνεργασίας και ανταλλαγή πληροφοριών μεταξύ της αστυνομίας και των υπηρεσιών πληροφοριών μέσα στο κράτος και με άλλα κράτη· ενίσχυση της πρόληψης χρηματοδότησης και προετοιμασίας τρομοκρατικών ενεργειών.
      Μετανάστευση και άσυλο
      Εφαρμογή της νέας νομοθεσίας περί ασύλου, συμπεριλαμβανομένης της δημιουργίας κέντρου προσωρινής υποδοχής.
      3.2.   ΜΕΣΟΠΡΟΘΕΣΜΕΣ ΠΡΟΤΕΡΑΙΟΤΗΤΕΣ
      Πολιτικά κριτήρια
      Δημοκρατία και κράτος δικαίου
      Περαιτέρω ενίσχυση του δικαστικού συστήματος
      Συνέχιση της εφαρμογής της δικαστικής μεταρρύθμισης και θέσπιση μέτρων για την περαιτέρω μείωση των υποθέσεων που εκκρεμούν ενώπιον δικαστηρίων· ορθολογική οργάνωση των δικαστηρίων, συμπεριλαμβανομένης της δημιουργίας σύγχρονων συστημάτων τεχνολογίας των πληροφοριών και διοικητικού προσωπικού, ανάλογου επιπέδου· διασφάλιση τακτικής και αποτελεσματικής εφαρμογής των αποφάσεων των δικαστηρίων· διασφάλιση της πρόσβασης στη δικαιοσύνη και τη νομική αρωγή, και διάθεση των αντίστοιχων δημοσιονομικών πόρων· ενίσχυση της κατάρτισης στον τομέα της ενωσιακής νομοθεσίας.
      Περαιτέρω ενίσχυση της καταπολέμησης της δωροδοκίας και του οργανωμένου εγκλήματος
      Προώθηση της προόδου στον τομέα της καταπολέμησης της δωροδοκίας και εφαρμογή της συναφούς νομοθεσίας. Ιδιαίτερα, σύσταση ειδικών μονάδων για την καταπολέμηση της δωροδοκίας στο πλαίσιο των σχετικών υπηρεσιών και παροχή σε αυτές της ανάλογης κατάρτισης και πόρων. Διασφάλιση ότι τηρούνται οι κανόνες που καθορίσθηκαν από τα διεθνή μέσα, με τη δημιουργία των κατάλληλων νομοθετικών και διοικητικών μέτρων. Διευκόλυνση της τοποθέτησης αξιωματικών συνδέσμων, αποσπασμένων από τα κράτη μέλη της ΕΕ στα οικεία κρατικά όργανα που εμπλέκονται στην καταπολέμηση του οργανωμένου εγκλήματος. Υποβολή εξαμηνιαίων εκθέσεων στην ΕΕ για τα απτά αποτελέσματα που επιτυγχάνονται στον τομέα δικαστικής δίωξης δραστηριοτήτων που σχετίζονται με το οργανωμένο έγκλημα σύμφωνα με τους όρους της σύμβασης των Ηνωμένων Εθνών για το διεθνές οργανωμένο έγκλημα, «σύμβαση του Παλέρμο».
      Περαιτέρω βελτίωση της λειτουργίας της δημόσιας διοίκησης
      Συνέχιση της διαδικασίας θεσμικής ανάπτυξης που συνδέεται άμεσα με το κεκτημένο της ΕΕ και εισαγωγή μεταρρυθμίσεων για τη βελτίωση της αποτελεσματικότητας της δημόσιας διοίκησης γενικά. Ολοκλήρωση της διαδικασίας ιδιωτικοποιήσεων.
      Ανθρώπινα δικαιώματα και προστασία των μειονοτήτων
      Διασφάλιση συνεχούς σεβασμού των δικαιωμάτων των μειονοτήτων
      Περαιτέρω βελτίωση της κατάστασης των Ρομ με αυστηρότερη εφαρμογή της σχετικής στρατηγικής, μεταξύ άλλων με την πρόβλεψη της απαραίτητης χρηματοδοτικής στήριξης σε εθνικό και τοπικό επίπεδο, με μέτρα για την κατάργηση των διακρίσεων, ώστε να αυξάνονται οι ευκαιρίες απασχόλησης, με την αύξηση της πρόσβασης στην εκπαίδευση και με τη βελτίωση των συνθηκών στέγασης.

         Ολοκλήρωση της διαδικασίας επιστροφής των προσφύγων χάρη στην ορθή και έγκαιρη εφαρμογή της σχετικής νομοθεσίας. Διασφάλιση της οικονομικής και κοινωνικής επανένταξης των επαναπατριζόμενων με περιφερειακά προγράμματα ανάπτυξης στις περιοχές που έχουν θιγεί.
      Περιφερειακή συνεργασία
      Περαιτέρω ενίσχυση της περιφερειακής συνεργασίας
      Όσον αφορά τη διαδικασία των Αθηνών για την περιφερειακή αγορά ενέργειας στη Νοτιοανατολική Ευρώπη, προετοιμασία για την καθιέρωση, το 2005, ολοκληρωμένης περιφερειακής αγοράς ενέργειας.
      Οικονομικά κριτήρια
      Περαιτέρω βελτίωση των συνθηκών για τις ιδιωτικές επιχειρήσεις
      Πραγματοποίηση ουσιαστικής προόδου στη διαδικασία ιδιωτικοποίησης και συνέχιση των προσπαθειών για τη βελτίωση των συνθηκών για τη δημιουργία και την ανάπτυξη ιδιωτικών επιχειρήσεων. Πραγματοποίηση ουσιαστικής προόδου στον τομέα της αναδιάρθρωσης των μεγάλων επιχειρήσεων.

         Ολοκλήρωση της μεταρρύθμισης της εγγείου ιδιοκτησίας, με ιδιαίτερη έμφαση στην εγγραφή και ιδιωτικοποίηση των γεωργικών εκτάσεων.
      Συνέχιση της μεταρρύθμισης της αγοράς εργασίας
      Συνέχιση των προσπαθειών για βελτίωση όσον αφορά την ικανότητα προσαρμογής της αγοράς εργασίας και για αύξηση της συμμετοχής του εργατικού δυναμικού.

         Συνέχιση της εφαρμογής βιώσιμου μεσοπρόθεσμου φορολογικού πλαισίου με συνεχή μείωση των συνολικών δημόσιων δαπανών ως ποσοστού του ΑΕΠ. Παροχή προτεραιότητας των δημόσιων δαπανών σε ελεύθερους πόρους για δαπάνες που συνδέονται με το κεκτημένο της ΕΕ, συμπεριλαμβανομένης της μεταρρύθμισης του συστήματος υγειονομικής περίθαλψης και συνταξιοδότησης. Συνέχιση της μείωσης των επιδοτήσεων στις μεγάλες ζημιογόνες επιχειρήσεις. Σε αυτή τη βάση, περαιτέρω μείωση του γενικού κρατικού ελλείμματος και του δημόσιου χρέους.
      Ικανότητα ανάληψης των υποχρεώσεων που απορρέουν από την προσχώρηση
      Εσωτερική αγορά και εμπόριο
      Ελεύθερη κυκλοφορία των εμπορευμάτων
      Επίτευξη ουσιαστικής προόδου στη μεταφορά των οδηγιών παλαιάς και νέας προσέγγισης και στη θέσπιση των προτύπων της ΕΕ.
      Συνέχιση της ευθυγράμμισης της νομοθεσίας για τα τρόφιμα και ενίσχυση των απαραίτητων διαρθρώσεων εφαρμογής.
      Εφαρμογή καθεστώτος δημόσιων συμβάσεων που θα ρυθμίζει όλες τις σχετικές διοικητικές δομές και πραγματοποίηση ουσιαστικής προόδου όσον αφορά την πλήρη ευθυγράμμιση με το κεκτημένο της ΕΕ.
      Ελεύθερη κυκλοφορία των προσώπων
      Συνέχιση της ευθυγράμμισης με το κεκτημένο της ΕΕ για την αμοιβαία αναγνώριση των επαγγελματικών τίτλων και των διπλωμάτων, συμπεριλαμβανομένων των διατάξεων για την εκπαίδευση και την κατάρτιση· περαιτέρω ανάπτυξη των απαιτούμενων διοικητικών δομών.
      Κατάργηση των μέτρων που εισάγουν διακρίσεις έναντι των διακινούμενων εργαζομένων της ΕΕ και των πολιτών της· ενίσχυση των διοικητικών δομών για τον συντονισμό των συστημάτων κοινωνικής ασφάλισης.
      Ελευθερία παροχής υπηρεσιών
      Κατάργηση των εναπομενόντων εμποδίων στην εγκατάσταση και παροχή διασυνοριακών υπηρεσιών από φυσικά και νομικά πρόσωπα από την ΕΕ.
      Συνέχιση της ευθυγράμμισης της νομοθεσίας για την προστασία των δεδομένων· ενίσχυση και διασφάλιση της ανεξαρτησίας της εποπτεύουσας αρχής.
      Ελεύθερη κυκλοφορία των κεφαλαίων
      Κατάργηση των εναπομενόντων περιορισμών για την κυκλοφορία των κεφαλαίων· συνέχιση της ευθυγράμμισης της νομοθεσίας για τα συστήματα πληρωμών και διασφάλιση της πραγματικής εφαρμογής της.
      Ενίσχυση του διοικητικού δυναμικού της μονάδας οικονομικών πληροφοριών και βελτίωση της συνεργασίας της με άλλους φορείς που συμμετέχουν στην καταπολέμηση της νομιμοποίησης εσόδων από παράνομες δραστηριότητες.
      Εταιρικό δίκαιο
      Ολοκλήρωση της ευθυγράμμισης στον τομέα των δικαιωμάτων πνευματικής και βιομηχανικής ιδιοκτησίας και ενίσχυση της επιβολής της εφαρμογής στον τομέα της καταπολέμησης της πειρατείας και αντιγραφής έργων.
      Ανταγωνισμός
      Ενίσχυση της αρχής anti-trust και κρατικών ενισχύσεων και δημιουργία αξιόπιστου αρχείου επιβολής της εφαρμογής. Ουσιαστική βελτίωση της διαφάνειας στον τομέα των κρατικών ενισχύσεων. Προώθηση της επιμόρφωσης στο δίκαιο του ανταγωνισμού και της πολιτικής ανταγωνισμού σε όλα τα επίπεδα της διοίκησης και του δικαστικού τομέα.
      Φορολογία
      Συνέχιση των προσπαθειών για την ολοκλήρωση της ευθυγράμμισης με το φορολογικό κεκτημένο όσον αφορά τον ΦΠΑ και τους ειδικούς φόρους κατανάλωσης, με ιδιαίτερη προσοχή ώστε να συμπεριληφθούν οι ελεύθερες ζώνες στην εδαφική εφαρμογή του ΦΠΑ και να καταργηθούν οι ισχύοντες μηδενικοί συντελεστές ΦΠΑ και ο φόρος επί των πωλήσεων.
      Ανάληψη δέσμευσης για την τήρηση των αρχών του κώδικα συμπεριφοράς στον τομέα της φορολόγησης των επιχειρήσεων και διασφάλιση της συμμόρφωσης των νέων φορολογικών μέτρων προς τις αρχές αυτές.
      Συνέχιση της ενίσχυση της φορολογικής διοίκησης — συμπεριλαμβανομένου του τομέα των τεχνολογιών των πληροφοριών — και διασφάλιση της ορθής λειτουργίας της, ώστε να επιτευχθούν τα πρότυπα της ΕΕ και η διασύνδεση των συστημάτων των τεχνολογιών των πληροφοριών. Δημιουργία και εφαρμογή κώδικα δεοντολογίας.
      Τελωνειακή ένωση
      Ενίσχυση και εδραίωση του διοικητικού και επιχειρησιακού δυναμικού των τελωνειακών υπηρεσιών. Ανάπτυξη της κατάρτισης όλου του προσωπικού και αύξηση της χρήσης των τεχνολογιών των πληροφοριών, ο σχεδιασμός και η φύση των οποίων πρέπει να είναι συμβατά με τα συστήματα της ΕΕ, ώστε να διασφαλίζεται η διασύνδεση. Δημιουργία και εφαρμογή κώδικα δεοντολογίας για τις τελωνειακές υπηρεσίες. Ενίσχυση του λογιστικού ελέγχου και της χρησιμοποίησης της ανάλυσης του κινδύνου και της επιλεκτικότητας.
      Συνέχιση της ευθυγράμμισης στους τομείς των ελεύθερων ζωνών, της διαμετακόμισης, των τελών, των δασμολογικών οροφών και του συστήματος γενικευμένων προτιμήσεων (ΣΓΠ).
      Τομεακές πολιτικές
      Γεωργία
      Ενίσχυση των διοικητικών δομών που είναι απαραίτητες για την εφαρμογή των πολιτικών αγοράς και ανάπτυξης της υπαίθρου· κατάρτιση αμπελουργικού μητρώου σύμφωνου προς τα πρότυπα της ΕΕ. Συνέχιση των προετοιμασιών για τη δημιουργία ενός απόλυτα λειτουργικού συστήματος διαχείρισης και ελέγχου και ενός οργανισμού πληρωμής σύμφωνα με τις απαιτήσεις της ΕΕ.
      Συνέχιση και ουσιαστική βελτίωση της ευθυγράμμισης με το κεκτημένο της ΕΕ στον κτηνιατρικό και φυτοϋγειονομικό τομέα, συμπεριλαμβανομένου συστήματος αναγνώρισης των ζώων, διαχείρισης των ζωικών αποβλήτων, εκσυγχρονισμού των μονάδων παραγωγής κρέατος και γαλακτοκομικών προϊόντων, προγραμμάτων ελέγχου των ζωονόσων και προστασίας των φυτών· σημαντική αναβάθμιση των δομών επιθεώρησης.
      Αλιεία
      Συνέχιση της δημιουργίας κατάλληλων διοικητικών δομών και εξοπλισμού για τη διασφάλιση αποτελεσματικής εφαρμογής της αλιευτικής πολιτικής, συμπεριλαμβανομένης της διαχείρισης των πόρων, της επίβλεψης και του ελέγχου των αλιευτικών δραστηριοτήτων, της πολιτικής αγοράς, διαρθρωτικών προγραμμάτων, νηολογίου αλιευτικών σκαφών και σχεδίου διαχείρισης της ικανότητας του στόλου σύμφωνα με τους διαθέσιμους αλιευτικούς πόρους.
      Μεταφορές
      Συνέχιση της ευθυγράμμισης με το κεκτημένο της ΕΕ και δημιουργία της κατάλληλης διοικητικής ικανότητας στον τομέα των οδικών μεταφορών (κοινωνικές, τεχνικές και φορολογικές διατάξεις), των σιδηροδρομικών μεταφορών (ιδίως, διατάξεις διαλειτουργικότητας και η ανεξάρτητη κατανομή της χωρητικότητας) και των θαλάσσιων μεταφορών (ιδίως στον τομέα της ασφάλειας στη θάλασσα). Επίτευξη πλήρους ευθυγράμμισης με το κεκτημένο της ΕΕ στον τομέα της αεροπορίας, στο πλαίσιο συμφωνίας για τη συμμετοχή της Κροατίας στην κοινή ευρωπαϊκή αγορά της αεροπορίας.
      Οικονομική και νομισματική ένωση
      Συνέχιση της ευθυγράμμισης της νομοθεσίας που διέπει την Κεντρική Τράπεζα. Βελτίωση των νομισματικών πολιτικών για την ανάπτυξη της χρησιμοποίησης και αποτελεσματικότητας των προσανατολισμένων στην αγορά νομισματικών μέσων.
      Κοινωνική πολιτική και απασχόληση
      Συνέχιση της ευθυγράμμισης με την ενωσιακή νομοθεσία στους τομείς της υγείας και της ασφάλειας της εργασίας, του εργατικού δικαίου, της ίσης μεταχείρισης γυναικών και ανδρών και της καταπολέμησης των διακρίσεων· ενίσχυση των σχετικών διοικητικών δομών και των δομών που απαιτούνται για τον συντονισμό της κοινωνικής ασφάλισης.
      Χάραξη και εφαρμογή συνολική στρατηγικής για την απασχόληση, με τη συμμετοχή όλων των σχετικών παραγόντων ενόψει της μετέπειτα συμμετοχής στην ευρωπαϊκή στρατηγική απασχόλησης, σε συνδυασμό με την ανάλογη ανάπτυξη ικανοτήτων σε θέματα ανάλυσης, εφαρμογής και αξιολόγησης.
      Περαιτέρω ανάπτυξη της ικανότητας των κοινωνικών εταίρων, κυρίως στο διμερή κοινωνικό διάλογο, να αναπτύξουν και να εφαρμόζουν το κεκτημένο της ΕΕ.
      Συνέχιση της ευθυγράμμισης της νομοθεσίας για τη δημόσια υγεία και αύξηση των επενδύσεων στην υγειονομική περίθαλψη.
      Ενέργεια
      Συνέχιση της ευθυγράμμισης με το κεκτημένο της ΕΕ όσον αφορά την εσωτερική αγορά ενέργειας (ηλεκτρική ενέργεια και φυσικό αέριο), βελτίωση της ενεργειακής απόδοσης, προώθηση των ανανεώσιμων πηγών ενέργειας, δημιουργία αποθεμάτων πετρελαίου για την εξασφάλιση ανάλογης ασφάλειας εφοδιασμού, διασφάλιση της πυρηνικής ασφάλειας και προστασίας από τις ακτινοβολίες· ενίσχυση του διοικητικού δυναμικού σε όλους αυτούς τους τομείς.
      Μικρές και μεσαίες επιχειρήσεις
      Συνέχιση της εφαρμογής του ευρωπαϊκού χάρτη για τις μικρές επιχειρήσεις. Περαιτέρω απλούστευση των διαδικασιών απογραφής των επιχειρήσεων.
      Επιστήμη και έρευνα
      Ενίσχυση της ικανότητας έρευνας και τεχνολογικής ανάπτυξης, με στόχο την επιτυχημένη συμμετοχή στα κοινοτικά προγράμματα-πλαίσιο.
      Εκπαίδευση και κατάρτιση
      Αύξηση των προσπαθειών για τη δημιουργία σύγχρονου συστήματος επαγγελματικής εκπαίδευσης και κατάρτισης.
      Τεχνολογίες των τηλεπικοινωνιών και των πληροφοριών
      Θέσπιση του απαραίτητου πρωτογενούς και παράγωγου δικαίου, για τη συμπλήρωση του κανονιστικού πλαισίου και την καθιέρωση του ανταγωνισμού σε όλους τους κλάδους. Εφαρμογή συνεκτικής στρατηγικής για την προώθηση της οικονομίας της γνώσης.
      Περιφερειακή πολιτική και συντονισμός των διαρθρωτικών μέσων
      Εξασφάλιση σαφούς κατανομής των αρμοδιοτήτων και αποτελεσματικού διϋπουργικού συντονισμού, ώστε να αναπτυχθεί συνολική και συνεκτική στρατηγική στον τομέα της περιφερειακής ανάπτυξης. Δημιουργία δομών εταιρικής σχέσης που θα διασφαλίζουν τη στενή συνεργασία μεταξύ των σχετικών φορέων, σε εθνικό και περιφερειακό επίπεδο.
      Εξασφάλιση ότι οι ορισθείσες αρχές διαχείρισης και πληρωμών θα αναπτύξουν προοδευτικά τις ικανότητές τους· σχεδιασμός και εφαρμογή σχεδίων περιφερειακής ανάπτυξης· ενίσχυση των διαδικασιών δημοσιονομικής διαχείρισης και ελέγχου· δημιουργία συστημάτων κατάλληλου ελέγχου και εκτίμησης.
      Περιβάλλον
      Διασφάλιση της ενσωμάτωσης των απαιτήσεων σχετικά με την προστασία του περιβάλλοντος στη χάραξη και στην εφαρμογή των άλλων τομεακών πολιτικών, με σκοπό την προώθηση της βιώσιμης ανάπτυξης· εφαρμογή οριζόντιας νομοθεσίας.
      Συνέχιση των εργασιών για τη μεταφορά του ενωσιακού κεκτημένου, ιδίως στους τομείς της διαχείρισης των αποβλήτων, της ποιότητας του ύδατος, της ποιότητας του αέρα, της προστασίας της φύσης και του ολοκληρωμένου συστήματος πρόληψης και ελέγχου της ρύπανσης. Χάραξη στρατηγικής περιβαλλοντικών επενδύσεων με βάση τις εκτιμήσεις του κόστους της ευθυγράμμισης. Αύξηση των επενδύσεων σε περιβαλλοντική υποδομή, ιδίως σε συστήματα συλλογής και επεξεργασίας των λυμάτων, παροχής πόσιμου νερού και διαχείρισης των αποβλήτων.
      Προστασία των καταναλωτών και της υγείας
      Συνέχιση της ευθυγράμμισης με το κεκτημένο της ΕΕ όσον αφορά τα μέτρα για την ασφάλεια και την ενίσχυση του διοικητικού δυναμικού που απαιτείται για την αποτελεσματική εποπτεία της αγοράς.
      Δημοσιονομικός έλεγχος
      Δημιουργία συνεκτικού νομοθετικού πλαισίου και αποτελεσματικών μηχανισμών για την παρακολούθηση, τον έλεγχο και τον λογιστικό έλεγχο των δημοσίων εσόδων και δαπανών.
      Δημιουργία αποτελεσματικών μηχανισμών για την ανακοίνωση στην Επιτροπή των παρατυπιών που θίγουν τα οικονομικά συμφέροντα των Κοινοτήτων και την εφαρμογή των απαραίτητων μεθόδων συντονισμού.
      Συνεργασία τον τομέα της δικαιοσύνης και των εσωτερικών υποθέσεων
      Διαχείριση συνόρων
      Ενίσχυση των συνοριακών ελέγχων, δημιουργία εθνικών βάσεων δεδομένων και μητρώων και εξασφάλιση του συντονισμού μεταξύ των σχετικών υπηρεσιών.
      Οργανωμένο έγκλημα και δωροδοκία
      Βελτίωση του εξοπλισμού και της υποδομής της αστυνομίας, συμπεριλαμβανομένης της δημιουργίας ηλεκτρονικού συστήματος διερεύνησης· ενίσχυση της συνεργασίας μεταξύ της αστυνομίας και των άλλων υπηρεσιών επιβολής του νόμου· ενίσχυση της καταπολέμησης του λαθρεμπορίου ναρκωτικών, του οργανωμένου εγκλήματος, του οικονομικού εγκλήματος (συμπεριλαμβανομένης της νομιμοποίησης εσόδων από παράνομες δραστηριότητες και της παραχάραξης νομισμάτων), της απάτης και της δωροδοκίας· βελτίωση της ευθυγράμμισης της σχετικής εθνικής νομοθεσίας με το κεκτημένο της ΕΕ σε αυτούς τους τομείς.
      4.   ΠΡΟΓΡΑΜΜΑΤΙΣΜΟΣ
      Η κοινοτική ενίσχυση στο πλαίσιο της διαδικασίας σταθεροποίησης και σύνδεσης στις χώρες των Δυτικών Βαλκανίων χορηγείται βάσει των σχετικών χρηματοδοτικών μέσων, και συγκεκριμένα βάσει του κανονισμού (ΕΚ) αριθ. 2666/2000 του Συμβουλίου, της 5ης Δεκεμβρίου 2000, για την παροχή βοήθειας προς την Αλβανία, τη Βοσνία-Ερζεγοβίνη, την Κροατία, την Ομοσπονδιακή Δημοκρατία της Γιουγκοσλαβίας και την πρώην Γιουγκοσλαβική Δημοκρατία της Μακεδονίας (1). Επομένως, η παρούσα απόφαση δεν έχει δημοσιονομικές επιπτώσεις. Επιπλέον, η Κροατία έχει πρόσβαση στη χρηματοδότηση από προγράμματα που καλύπτουν πολλές χώρες και από οριζόντια προγράμματα. Η Επιτροπή συνεργάζεται με την Ευρωπαϊκή Τράπεζα Επενδύσεων και με τα διεθνή χρηματοπιστωτικά ιδρύματα, ιδίως με την Ευρωπαϊκή Τράπεζα Ανασυγκρότησης και Ανάπτυξης και με την Παγκόσμια Τράπεζα, ώστε να διευκολύνεται η συγχρηματοδότηση σχεδίων συναφών με τη διαδικασία σταθεροποίησης και σύνδεσης.
      5.   ΠΡΟΫΠΟΘΕΤΟΤΗΤΑ
      Η κοινοτική βοήθεια στο πλαίσιο της διαδικασίας σταθεροποίησης και σύνδεσης στις χώρες των Δυτικών Βαλκανίων εξαρτάται από την επίτευξη περαιτέρω προόδου όσον αφορά τα πολιτικά κριτήρια της Κοπεγχάγης. Η μη τήρηση αυτών των γενικών όρων μπορεί να οδηγήσει το Συμβούλιο να θεσπίσει τα κατάλληλα μέτρα βάσει του άρθρου 5 του κανονισμού (ΕΚ) αριθ. 2666/2000.
      Η κοινοτική ενίσχυση υπόκειται επίσης στους όρους που καθόρισε το Συμβούλιο, στα συμπεράσματά του της 29ης Απριλίου 1997, ιδίως όσον αφορά τη δέσμευση των δικαιούχων να προβαίνουν σε δημοκρατικές, οικονομικές και θεσμικές μεταρρυθμίσεις, λαμβανομένων υπόψη των προτεραιοτήτων που καθορίζει η παρούσα ευρωπαϊκή εταιρική σχέση.
      6.   ΠΑΡΑΚΟΛΟΥΘΗΣΗ
      Η παρακολούθηση της ευρωπαϊκής εταιρικής σχέσης εξασφαλίζεται μέσω των μηχανισμών που έχουν δημιουργηθεί στο πλαίσιο της διαδικασίας σταθεροποίησης και σύνδεσης, ιδίως τις ετήσιες εκθέσεις σχετικά με τη διαδικασία σταθεροποίησης και σύνδεσης.

         (1)  ΕΕ L 306 της 7.12.2000, σ. 1· κανονισμός όπως τροποποιήθηκε από τον κανονισμό (ΕΚ) αριθ. 2415/2001 (ΕΕ L 327 της 12.12.2001, σ. 3).


title: 2004/652/ΕΚ, Ευρατόμ: Απόφαση του Συμβουλίου, της 13ης Σεπτεμβρίου 2004, για τον διορισμό ενός νέου μέλους της Επιτροπής των Ευρωπαϊκών Κοινοτήτων

text:
               23.9.2004

               EL

               Επίσημη Εφημερίδα της Ευρωπαϊκής Ένωσης

               L 298/24

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 13ης Σεπτεμβρίου 2004
   για τον διορισμό ενός νέου μέλους της Επιτροπής των Ευρωπαϊκών Κοινοτήτων
   (2004/652/ΕΚ, Ευρατόμ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 215 δεύτερο εδάφιο,
   τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 128 δεύτερο εδάφιο,
   Εκτιμώντας τα ακόλουθα:

         ΑΠΟΦΑΣΙΖΕΙ:
   Άρθρο 1
   Ο κ. Louis MICHEL διορίζεται μέλος της Επιτροπής για την περίοδο από 13 Σεπτεμβρίου 2004 έως 31 Οκτωβρίου 2004.
   Άρθρο 2
   Η παρούσα απόφαση αρχίζει να ισχύει στις 13 Σεπτεμβρίου 2004.
   Άρθρο 3
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, 13 Σεπτεμβρίου 2004.

            Για το Συμβούλιο

            Ο Πρόεδρος

         B. R. BOT


title: 2012/28/ΚΕΠΠΑ: Απόφαση EUPOL COPPS/1/2011 της Επιτροπής Πολιτικής και Ασφάλειας, της 20ής Δεκεμβρίου 2011 , για την παράταση της θητείας του αρχηγού της αστυνομικής αποστολής της Ευρωπαϊκής Ένωσης για τα παλαιστινιακά εδάφη (EUPOL COPPS)

text:
               13.1.2012

               EL

               Επίσημη Εφημερίδα της Ευρωπαϊκής Ένωσης

               L 9/15

         ΑΠΌΦΑΣΗ EUPOL COPPS/1/2011 ΤΗΣ ΕΠΙΤΡΟΠΉΣ ΠΟΛΙΤΙΚΉΣ ΚΑΙ ΑΣΦΆΛΕΙΑΣ
   της 20ής Δεκεμβρίου 2011
   για την παράταση της θητείας του αρχηγού της αστυνομικής αποστολής της Ευρωπαϊκής Ένωσης για τα παλαιστινιακά εδάφη (EUPOL COPPS)
   (2012/28/ΚΕΠΠΑ)
   H ΕΠΙΤΡΟΠΗ ΠΟΛΙΤΙΚΗΣ ΚΑΙ ΑΣΦΑΛΕΙΑΣ,
   Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 38 τρίτο εδάφιο,
   Έχοντας υπόψη την απόφαση 2010/784/ΚΕΠΠΑ του Συμβουλίου, της 17ης Δεκεμβρίου 2010, για την αστυνομική αποστολή της Ευρωπαϊκής Ένωσης για τα παλαιστινιακά εδάφη (EUPOL COPPS) (1) και ιδίως το άρθρο 10 παράγραφος 1,
   Εκτιμώντας τα ακόλουθα:

               (1)

               Δυνάμει της απόφασης 2010/784/ΚΕΠΠΑ, η Επιτροπή Πολιτικής και Ασφάλειας (ΕΠΑ) εξουσιοδοτείται, σύμφωνα με το άρθρο 38 τρίτο εδάφιο της Συνθήκης, να λαμβάνει τις δέουσες αποφάσεις ώστε να ασκεί τον πολιτικό έλεγχο και τη στρατηγική διεύθυνση της EUPOL COPPS, καθώς και, εν προκειμένω, την απόφαση για το διορισμό αρχηγού αποστολής.

               (2)

               Στις 15 Δεκεμβρίου 2009, η ΕΠΑ, κατόπιν προτάσεως της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας (ΥΕ), διόρισε με την απόφαση EUPOL COPPS/2/2009 (2) τον κ. Henrik MALMQUIST αρχηγό αποστολής της EUPOL COPPS.

               (3)

               H ΥΕ πρότεινε να παραταθεί η θητεία του κ. MALMQUIST ως αρχηγός της EUPOL COPPS από την 1η Ιανουαρίου 2012 έως τις 30 Ιουνίου 2012,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θητεία του κ. Henrik MALMQUIST ως αρχηγός της αστυνομικής αποστολής της Ευρωπαϊκής Ένωσης για τα παλαιστινιακά εδάφη (EUPOL COPPS) παρατείνεται για το χρονικό διάστημα από την 1η Ιανουαρίου 2012 έως τις 30 Ιουνίου 2012.
   Άρθρο 2
   Η παρούσα απόφαση αρχίζει να ισχύει την ημέρα της έκδοσής της.
   Εφαρμόζεται έως τις 30 Ιουνίου 2012.

      Βρυξέλλες, 20 Δεκεμβρίου 2011.

            Για την Επιτροπή Πολιτικής και Ασφάλειας

            Ο Πρόεδρος

         O. SKOOG

      (1)  ΕΕ L 335 της 18.12.2010, σ. 60.

      (2)  ΕΕ L 330 της 16.12.2009, σ. 78.


Avis juridique important

|

31998D0554

98/554/ΕΚ: Απόφαση της Επιτροπής της 3ης Σεπτεμβρίου 1998 για την αποδοχή αναλήψεων υποχρεώσεων όσον αφορά τη διαδικασία αντιντάμπινγκ σχετικά με τις εισαγωγές απλών παλετών από ξύλο καταγωγής Δημοκρατίας της Πολωνίας [κοινοποιηθείσα υπό τον αριθμό Ε(1998) 2553]

Επίσημη Εφημερίδα αριθ. L 266 της 01/10/1998 σ. 0082 - 0083

ΑΠΟΦΑΣΗ ΤΗΣ ΕΠΙΤΡΟΠΗΣ της 3ης Σεπτεμβρίου 1998 για την αποδοχή αναλήψεων υποχρεώσεων όσον αφορά τη διαδικασία αντιντάμπινγκ σχετικά με τις εισαγωγές απλών παλετών από ξύλο καταγωγής Δημοκρατίας της Πολωνίας [κοινοποιηθείσα υπό τον αριθμό Ε(1998) 2553] (98/554/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,Έχοντας υπόψη:τη συνθήκη για την ίδρυση της Ευρωπαϊκής Κοινότητας,τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), όπως τροποποιήθηκε τελευταία από τον κανονισμό (ΕΚ) αριθ. 905/98 (2), και ιδίως το άρθρο 8 παράγραφος 1,τον κανονισμό (ΕΚ) αριθ. 1023/97 της Επιτροπής (3), όπως τροποποιήθηκε από τους κανονισμούς (ΕΚ) αριθ. 1632/97 (4) και (ΕΚ) αριθ. 1633/97 (5), και ιδίως το άρθρο 2,Μετά από διαβουλεύσεις με τη συμβουλευτική επιτροπή,Εκτιμώντας τα ακόλουθα:Α. ΠΡΟΗΓΟΥΜΕΝΗ ΔΙΑΔΙΚΑΣΙΑ (1) Η Επιτροπή επέβαλε, με τον κανονισμό (ΕΚ) αριθ. 1023/97 (εφεξής αποκαλούμενος «προσωρινός κανονισμός»), προσωρινούς δασμούς αντιντάμπινγκ σε ορισμένες εισαγωγές απλών παλετών από ξύλο υπαγόμενων στον κωδικό ΣΟ ex 4415 20 20 καταγωγής Δημοκρατίας της Πολωνίας και δέχτηκε τις αναλήψεις υποχρεώσεων που προσφέρθηκαν από ορισμένους εξαγωγείς/παραγωγούς. Αυτές οι αναλήψεις υποχρεώσεων αφορούσαν μόνο έναν τύπο παλετών, δηλαδή την παλέτα EUR.(2) Δεδομένου ότι κατά την έρευνα χρησιμοποιήθηκε δειγματοληψία, δεν είναι δυνατό να γίνουν αποδεκτά αιτήματα για επανεξετάσεις δυνάμει του άρθρου 11 παράγραφος 4. Για να εξασφαλιστεί, ωστόσο, ίση μεταχείριση μεταξύ των νέων εξαγωγέων και των συνεργαζόμενων επιχειρήσεων που δεν περιλήφθηκαν στο δείγμα κατά τη διάρκεια της αρχικής έρευνας, ο προσωρινός κανονισμός τροποποιήθηκε από τον κανονισμό (ΕΚ) αριθ. 1632/97. Το άρθρο 2 αυτού του κανονισμού όρισε ότι οι αναλήψεις υποχρεώσεων των νέων πολωνών παραγωγών θα μπορούσαν να γίνουν δεκτές, όσον αφορά τις εξαγωγές των παλετών EUR, υπό τον όρο ότι θα ήταν σύμφωνες με τα κριτήρια που καθορίζονταν σ' αυτό.(3) Με τον κανονισμό (ΕΚ) αριθ. 2334/97 (6), το Συμβούλιο επέβαλε οριστικό δασμό αντιντάμπινγκ σε ορισμένες εισαγωγές απλών παλετών από ξύλο καταγωγής Δημοκρατίας της Πολωνίας.Β. ΑΙΤΗΜΑ ΝΕΩΝ ΕΞΑΓΩΓΕΩΝ (4) Μετά την έκδοση του κανονισμού (ΕΚ) αριθ. 2334/97, δέκα νέοι πολωνοί εξαγωγείς/παραγωγοί έχουν ζητήσει να εφαρμοστεί το άρθρο 2 του κανονισμού (ΕΚ) αριθ. 1023/97 σ' αυτούς και έχουν προτείνει την ανάληψη υποχρεώσεων, όσον αφορά τις παλέτες τύπου EUR. Έχουν προσκομίσει, επίσης, επαρκή αποδεικτικά στοιχεία σύμφωνα με το άρθρο 2 του κανονισμού (ΕΚ) αριθ. 1023/97, από τα οποία συνάγεται ότι αυτοί είναι γνήσιοι νέοι εξαγωγείς/παραγωγοί. Κατ' εφαρμογή του άρθρου 2 του κανονισμού (ΕΚ) αριθ. 1023/97, οι αναλήψεις υποχρεώσεων που προσφέρονται από αυτούς τους δέκα πολωνούς εξαγωγείς/παραγωγούς, όσον αφορά τις παλέτες EUR, θα ήταν, επομένως, σκόπιμο να γίνουν αποδεκτές,ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:Άρθρο 1 Οι αναλήψεις υποχρεώσεων που προσφέρονται όσον αφορά τις παλέτες EUR από τις επιχειρήσεις:- Euro-Handels Sp.zo.o, Szczecin,- PPH «Paletex» Sibinski Jaroslaw, Klonowa,- Firma «KIKO» S.C., Poznαn,- «Enkel» Waldemar Wnuk, Pulawy,- Sliwka Lucyna, Klodzko,- Firma Borkowski S.C. Export-Import, Grabow n. Prosna,- Produkcja-Skup Elementow I Palet, Stanislaw Gorecki, Czajkow,- «Bilusa» Sp.zo.o, Klodawa,- P.P.U.H PAL-POL S.C., Prabuty,- Firma «A.C.S.» S.C., Kamien,σε σχέση με τη διαδικασία αντιντάμπινγκ όσον αφορά τις εισαγωγές απλών παλετών από ξύλο καταγωγής Πολωνίας υπαγόμενων στον κωδικό ΣΟ ex 4415 20 20 10, γίνονται αποδεκτές.Άρθρο 2 Η συγκεκριμένη αποδοχή αρχίζει να ισχύει μία ημέρα μετά τη δημοσίευση της παρούσας απόφασης στην Επίσημη Εφημερίδα των Ευρωπαϊκών Κοινοτήτων.Βρυξέλλες, 3 Σεπτεμβρίου 1998.Για την ΕπιτροπήLeon BRITTANΑντιπρόεδρος(1) ΕΕ L 56 της 6. 3. 1996, σ. 1.(2) ΕΕ L 128 της 30. 4. 1998, σ. 18.(3) ΕΕ L 150 της 7. 6. 1997, σ. 4.(4) ΕΕ L 225 της 15. 8. 1997, σ. 11.(5) ΕΕ L 225 της 15. 8. 1997, σ. 13.(6) ΕΕ L 324 της 27. 11. 1997, σ. 1.


title: Απόφαση αριθ. 1297/2008/ΕΚ του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008 , περί προγράμματος εκσυγχρονισμού των ευρωπαϊκών στατιστικών επιχειρήσεων και εμπορίου (MEETS) (Κείμενο που παρουσιάζει ενδιαφέρον για τον ΕΟΧ)

text:
               19.12.2008

               EL

               Επίσημη Εφημερίδα της Ευρωπαϊκής Ένωσης

               L 340/76

      ΑΠΌΦΑΣΗ αριθ. 1297/2008/ΕΚ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ

   της 16ης Δεκεμβρίου 2008
   περί προγράμματος εκσυγχρονισμού των ευρωπαϊκών στατιστικών επιχειρήσεων και εμπορίου (MEETS)
   (Κείμενο που παρουσιάζει ενδιαφέρον για τον ΕΟΧ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ
   Έχοντας υπόψη:
   τη Συνθήκη για την ίδρυση της Ευρωπαϊκής Κοινότητας, και ιδίως το άρθρο 285,
   την πρόταση της Επιτροπής,
   Ενεργώντας σύμφωνα με τη διαδικασία του άρθρου 251 της Συνθήκης (1),
   Εκτιμώντας τα ακόλουθα:

               (1)

               Η Επιτροπή, στις ανακοινώσεις της αφενός της 16ης Μαρτίου 2005 σχετικά με τη βελτίωση της νομοθεσίας για την ανάπτυξη και την απασχόληση στην Ευρωπαϊκή Ένωση και αφετέρου της 24ης Ιανουαρίου 2007 σχετικά με το πρόγραμμα δράσης για τη μείωση του διοικητικού φόρτου στην Ευρωπαϊκή Ένωση, είχε δεσμευθεί να εξασφαλίσει καλύτερη κανονιστική πολιτική και να μειώσει την περιττή γραφειοκρατία και τις υπερβολικές νομοθετικές ρυθμίσεις.

               (2)

               Η Επιτροπή δημοσίευσε στις 14 Νοεμβρίου 2006 ανακοίνωση για τη μείωση του φόρτου απάντησης, την απλούστευση της διαδικασίας και τον καθορισμό προτεραιοτήτων στον τομέα των κοινοτικών στατιστικών. Στην ανακοίνωση χαράχθηκε στρατηγική προσέγγιση για να συνεχιστεί η μείωση του στατιστικού φόρτου για τις επιχειρήσεις.

               (3)

               Κατά τα τελευταία 15 χρόνια θεσπίστηκαν πολλοί στατιστικοί κανονισμοί με σκοπό να περιγράψουν τις δραστηριότητες των επιχειρήσεων και που επέβαλλαν υποχρεώσεις όσον αφορά την παροχή δεδομένων, για να ικανοποιήσουν την ανάγκη στατιστικών πληροφοριών της Κοινότητας. Χρειάζεται ανανέωση για να διασφαλισθεί ότι, μεταξύ άλλων, το πεδίο, οι έννοιες και οι ορισμοί στους στατιστικούς αυτούς κανονισμούς παρουσιάζουν συνοχή. Όσο είναι δυνατό, η απλοποίηση και ο καθορισμός προτεραιοτήτων θα πρέπει να αποτελέσουν γνώρισμα όλων αυτών των κανονισμών.

               (4)

               Οι στατιστικές επιχειρήσεων και εμπορίου θα αντιμετωπίσουν σημαντικές προκλήσεις τα επόμενα χρόνια. Για να στηρίζουν τις κοινοτικές πολιτικές θα πρέπει να είναι σε θέση να αντικατοπτρίζουν φαινόμενα της μεταβαλλόμενης κοινοτικής οικονομίας, όπως η παγκοσμιοποίηση, οι αναδυόμενες επιχειρηματικές τάσεις, η κοινωνία της πληροφορίας, το εμπόριο υπηρεσιών, η καινοτομία, η μεταβαλλόμενη ροή του εμπορίου και η ανταγωνιστικότητα, υπό το πρίσμα της ανανεωμένης στρατηγικής της Λισαβόνας.

               (5)

               Ένα κύριο στοιχείο που καθιστά αναγκαίες τις στατιστικές επιχειρήσεων και εμπορίου είναι η ανανεωμένη στρατηγική της Λισαβόνας, η οποία επιδιώκει την ανάπτυξη της ανταγωνιστικότητας της ευρωπαϊκής οικονομίας και την επίτευξη υψηλής και βιώσιμης ανάπτυξης.

               (6)

               Η εμβάθυνση της ευρωπαϊκής ολοκλήρωσης σε διάφορους τομείς, συμπεριλαμβανομένης της Ευρωπαϊκής νομισματικής ένωσης και του Ευρωπαϊκού τελωνειακού συστήματος, δημιουργεί νέες στατιστικές ανάγκες που σχετίζονται με το ρόλο του ευρώ στις διεθνείς συναλλαγές και καθιστά αναγκαία την αναπροσαρμογή του στατιστικού συστήματος. Οι στατιστικές επιχειρήσεων και εμπορίου θα πρέπει να ικανοποιούν τις ανάγκες αυτές καταλλήλως και να παρέχουν έγκαιρες και υψηλής ποιότητας στατιστικές υπηρεσίες για τις διαρθρωτικές αλλαγές στην ευρωπαϊκή οικονομία και στον εκάστοτε επιχειρηματικό κλάδο.

               (7)

               Οι στατιστικές επιχειρήσεων και εμπορίου περιλαμβάνουν πολλούς τομείς στους οποίους θα πρέπει να υπάρξουν βελτιώσεις όπως, μεταξύ άλλων, διαρθρωτικές στατιστικές επιχειρήσεων, βραχυπρόθεσμες στατιστικές, στατιστικές για τα προϊόντα της Ευρωπαϊκής Κοινότητας, στατιστικές για τις τεχνολογίες των πληροφοριών και των επικοινωνιών και στατιστικές για το εμπόριο αγαθών μεταξύ κρατών μελών (Intrastat).

               (8)

               Οι υπεύθυνες υπηρεσίες για τις στατιστικές επιχειρήσεων και εμπορίου θα πρέπει να επανεξετάσουν τις μεθόδους παραγωγής στατιστικών ώστε να μειωθεί ο φόρτος για τις επιχειρήσεις και να αξιοποιηθούν όλες οι διαθέσιμες πηγές και οι νέες τεχνολογίες κατά τρόπο πλήρως αποτελεσματικό.

               (9)

               Η ανάγκη για νέους τύπους δεικτών μπορεί να συνδυαστεί με τις προσπάθειες εκσυγχρονισμού του συστήματος παραγωγής στατιστικών. Μπορούν να θεσπιστούν νέοι τύποι δεικτών που θα παρέχουν τις απαιτούμενες πληροφορίες, με τη διασύνδεση ήδη υφιστάμενων τύπων στατιστικών των επιχειρήσεων, χωρίς οι επιχειρήσεις να χρειάζεται να υποβάλλουν νέες εκθέσεις. Νέες πηγές και η ηλεκτρονική πρόσβαση θα καταστήσουν τη συγκέντρωση στοιχείων πιο απλή, παρέχοντας ταυτόχρονα περισσότερες πληροφορίες. Θα πρέπει να διερευνηθεί το δυναμικό των στατιστικών των επιχειρήσεων κατά τρόπο πιο αποτελεσματικό και να αυξηθεί η ποιότητα των στατιστικών πληροφοριών.

               (10)

               Οι εθνικές στατιστικές υπηρεσίες θα πρέπει να έχουν ενεργό συμμετοχή στον εκσυγχρονισμό του συστήματος παραγωγής στατιστικών στοιχείων για να αποφευχθούν τα περιττά έξοδα και η γραφειοκρατία.

               (11)

               Η απλοποίηση του συστήματος Intrastat αποτελεί μέρος των προσπαθειών να μειωθούν οι στατιστικές απαιτήσεις και να ελαχιστοποιηθεί το βάρος για τις επιχειρήσεις. Η πρόσφατη απόφαση να μειωθεί το ποσοστό κάλυψης θα συμβάλει βραχυπρόθεσμα στο σκοπό αυτό. Μακροπρόθεσμα θα πρέπει να ερευνηθούν και άλλες δυνατότητες επιλογής, συμπεριλαμβανομένου του συστήματος απλής ροής. Μια εφαρμογή αυτών των δυνατοτήτων απλοποίησης μακροπρόθεσμα εξαρτάται από μελέτες σκοπιμότητας και άλλες δράσεις οι οποίες θα πραγματοποιηθούν βάσει της παρούσας απόφασης. Όμως θα πρέπει να ληφθούν υπόψη οι πτυχές που αφορούν την ποιότητα των στατιστικών καθώς και τις σημαντικές δαπάνες που θα υπάρξουν κατά τη μεταβατική φάση.

               (12)

               Έχει διενεργηθεί μια εκ των προτέρων αξιολόγηση σύμφωνα με την αρχή της χρηστής δημοσιονομικής διαχείρισης, με σκοπό την αποτελεσματική εστίαση του προγράμματος που θεσπίζεται με την παρούσα απόφαση στην επίτευξη των στόχων και την ενσωμάτωση δημοσιονομικών περιορισμών ήδη από τη φάση σχεδιασμού του προγράμματος.

               (13)

               Η παρούσα απόφαση θεσπίζει δημοσιονομικό πλαίσιο για τη συνολική διάρκεια του προγράμματος, που θα είναι το κύριο σημείο αναφοράς για τη δημοσιονομική αρχή, στο πνεύμα του σημείου 37 της διοργανικής συμφωνίας της 17ης Μαΐου 2006 ανάμεσα στο Ευρωπαϊκό Κοινοβούλιο, το Συμβούλιο και την Επιτροπή για τη δημοσιονομική πειθαρχία και τη χρηστή δημοσιονομική διαχείριση (2).

               (14)

               Επειδή ο στόχος της παρούσας απόφασης, δηλαδή η θέσπιση προγράμματος για τον εκσυγχρονισμό των ευρωπαϊκών στατιστικών επιχειρήσεων και εμπορίου, δεν μπορεί να επιτευχθεί αποτελεσματικά από τα κράτη μέλη, διότι ο μη συντονισμένος εκσυγχρονισμός θα οδηγούσε σε επικάλυψη των προσπαθειών, επανάληψη λαθών και υψηλότερο κόστος, και μπορεί, συνεπώς, για λόγους κλίμακας αυτών των στατιστικών, να επιτευχθεί σε κοινοτικό επίπεδο, η Κοινότητα μπορεί να θεσπίσει μέτρα σύμφωνα με την αρχή της επικουρικότητας, όπως ορίζεται στο άρθρο 5 της Συνθήκης. Σύμφωνα με την αρχή της αναλογικότητας, όπως ορίζεται στο εν λόγω άρθρο, η παρούσα απόφαση δεν υπερβαίνει τα αναγκαία για την επίτευξη του στόχου.

               (15)

               Ζητήθηκε η γνώμη της επιτροπής στατιστικού προγράμματος, η οποία συστάθηκε με την απόφαση 89/382/ΕΟΚ, Ευρατόμ του Συμβουλίου (3), σύμφωνα με το άρθρο 3 της εν λόγω απόφασης.

               (16)

               Ο κανονισμός (ΕΚ) αριθ. 322/97 του Συμβουλίου, της 17ης Φεβρουαρίου 1997, σχετικά με τις κοινοτικές στατιστικές (4) παρέχει πλαίσιο αναφοράς για τις διατάξεις της παρούσας απόφασης.

               (17)

               Τα μέτρα που είναι αναγκαία για την εφαρμογή της παρούσας απόφασης θεσπίζονται σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (5),

         ΑΠΟΦΑΣΙΖΟΥΝ:
   Άρθρο 1
   Θέσπιση του προγράμματος
   1.   Με την παρούσα απόφαση θεσπίζεται πρόγραμμα για τον εκσυγχρονισμό των ευρωπαϊκών στατιστικών επιχειρήσεων και εμπορίου (εφεξής «πρόγραμμα MEETS»).
   2.   Το πρόγραμμα MEETS αρχίζει την 1η Ιανουαρίου 2009 και λήγει την 31η Δεκεμβρίου 2013.
   Άρθρο 2
   Τομέας εφαρμογής και γενικοί στόχοι
   1.   Τα μέτρα που προβλέπει το πρόγραμμα MEETS αφορούν την παραγωγή και τη διάδοση στατιστικών επιχειρήσεων και εμπορίου εντός της Κοινότητας.
   2.   Οι γενικοί στόχοι του προγράμματος MEETS είναι οι εξής:

               α)

               επισκόπηση των προτεραιοτήτων και ανάπτυξη συνόλων-στόχων δεικτών για νέους τομείς (στόχος 1)·

               β)

               επίτευξη εξορθολογισμένου πλαισίου στατιστικών σχετικά με τις επιχειρήσεις (στόχος 2)·

               γ)

               υποστήριξη της εφαρμογής ενός πιο αποτελεσματικού τρόπου παραγωγής στατιστικών επιχειρήσεων και εμπορίου (στόχος 3)· και

               δ)

               εκσυγχρονισμός του συστήματος συλλογής στοιχείων για το εμπόριο αγαθών μεταξύ κρατών μελών (εφεξής «Intrastat») (στόχος 4).

         Άρθρο 3
   Δράσεις
   Για την επίτευξη των στόχων που αναφέρονται στο άρθρο 2, παράγραφος 2, υλοποιείται σύνολο δράσεων με σκοπό:

               α)

               την επισκόπηση των προτεραιοτήτων και την ανάπτυξη συνόλων-στόχων δεικτών για νέους τομείς (στόχος 1)
               Δράση 1.1: Εντοπισμός τομέων ήσσονος σπουδαιότητας·
               Δράση 1.2: Ανάπτυξη νέων τομέων·

               β)

               τον εξορθολογισμό του πλαισίου για τις στατιστικές επιχειρήσεων (στόχος 2):
               Δράση 2.1: Ενσωμάτωση εννοιολογικών πλαισίων και μεθόδων στο νομικό πλαίσιο·
               Δράση 2.2: Ανάπτυξη στατιστικών σχετικά με ομίλους επιχειρήσεων·
               Δράση 2.3: Εκτέλεση κοινοτικών ερευνών για την ελαχιστοποίηση του φόρτου για τις επιχειρήσεις.

               γ)

               την υποστήριξη της εφαρμογής ενός πιο αποτελεσματικού τρόπου παραγωγής στατιστικών επιχειρήσεων και εμπορίου (στόχος 3):
               Δράση 3.1: Καλύτερη αξιοποίηση στοιχείων που ήδη υφίστανται στο στατιστικό σύστημα, συμπεριλαμβανομένης της δυνατότητας πραγματοποίησης εκτιμήσεων·
               Δράση 3.2: Καλύτερη αξιοποίηση στοιχείων που υφίστανται ήδη στην οικονομία·
               Δράση 3.3: Ανάπτυξη εργαλείων για την αποτελεσματικότερη ανάκτηση, διαβίβαση και επεξεργασία στοιχείων.

               δ)

               τον εκσυγχρονισμό του συστήματος Intrastat (στόχος 4):
               Δράση 4.1: Εναρμόνιση των μεθόδων για τη βελτίωση της ποιότητας στο πλαίσιο ενός απλουστευμένου συστήματος Intrastat·
               Δράση 4.2: Καλύτερη αξιοποίηση των διοικητικών στοιχείων·
               Δράση 4.3: Βελτίωση και διευκόλυνση της ανταλλαγής στοιχείων για το σύστημα Intrastat.

         Οι δράσεις του παρόντος άρθρου καθορίζονται στο Παράρτημα και αναλύονται περαιτέρω στα ετήσια προγράμματα εργασίας που αναφέρονται στο άρθρο 4.
   Άρθρο 4
   Ετήσια προγράμματα εργασίας
   Τα ετήσια προγράμματα εργασίας, με τις αναφερόμενες στο άρθρο 2, παράγραφος 2, προτεραιότητες των δράσεων στο πλαίσιο κάθε στόχου, και τις δημοσιονομικές πιστώσεις στο πλαίσιο της παρούσας απόφασης, θεσπίζονται σύμφωνα με τη διαδικασία στην οποία παραπέμπει το άρθρο 5, παράγραφος 2.
   Άρθρο 5
   Επιτροπή
   1.   Η Επιτροπή επικουρείται από την επιτροπή στατιστικού προγράμματος.
   2.   Στις περιπτώσεις που γίνεται μνεία της παρούσας παραγράφου, εφαρμόζονται τα άρθρα 4 και 7 της απόφασης 1999/468/ΕΚ, τηρουμένων των διατάξεων του άρθρου 8 της ίδιας απόφασης.
   Η προθεσμία που προβλέπεται στο άρθρο 4, παράγραφος 3, της απόφασης 1999/468/ΕΚ ορίζεται τρίμηνη.
   Άρθρο 6
   Αξιολόγηση
   1.   Η Επιτροπή, σε συνεργασία με τα κράτη μέλη, αξιολογεί τακτικά τις δραστηριότητες που διεξάγονται στο πλαίσιο του προγράμματος MEETS, εκτιμώντας κατά πόσον έχουν επιτευχθεί οι στόχοι του άρθρου 2, παράγραφος 2, και χαράσσοντας κατευθυντήριες γραμμές για τη βελτίωση της αποτελεσματικότητας μελλοντικών δράσεων.
   2.   Έως τις 31 Δεκεμβρίου 2010 το αργότερο, και κατόπιν σε ετήσια βάση μέχρι το 2013, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο έκθεση σχετικά με την υλοποίηση του προγράμματος MEETS.
   Έως τις 31 Ιουλίου 2014 το αργότερο, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο τελική έκθεση σχετικά με την υλοποίηση του προγράμματος MEETS. Στην έκθεση αυτή αξιολογούνται, υπό το πρίσμα της δαπάνης που έχει πραγματοποιηθεί από την Κοινότητα, τα οφέλη που απορρέουν από τις δράσεις για την Κοινότητα, τα κράτη μέλη, τους παρόχους και τους χρήστες στατιστικών πληροφοριών, για τον εντοπισμό τομέων προς ενδεχόμενη βελτίωση.
   Άρθρο 7
   Χρηματοδότηση
   1.   Το δημοσιονομικό κονδύλιο για την υλοποίηση του παρόντος προγράμματος, για την περίοδο 2009-2013, ανέρχεται σε 42 500 000 EUR.
   2.   Οι ετήσιες πιστώσεις εγκρίνονται από την αρμόδια για τον προϋπολογισμό αρχή εντός των ορίων του δημοσιονομικού πλαισίου.
   Άρθρο 8
   Έναρξη ισχύος
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

      Στρασβούργο, 16 Δεκεμβρίου 2008.

            Για το Ευρωπαϊκό Κοινοβούλιο

            Ο Πρόεδρος

         H.-G. PÖTTERING

            Για το Συμβούλιο

            Η Πρόεδρος

         B. LE MAIRE

      (1)  Γνώμη του Ευρωπαϊκού Κοινοβουλίου της 9ης Ιουλίου 2008 (δεν δημοσιεύθηκε ακόμα στην Επίσημη Εφημερίδα) και απόφαση του Συμβουλίου της 18ης Νοεμβρίου 2008.

      (2)  ΕΕ C 139, 14.6.2006, σ. 1.

      (3)  ΕΕ L 181, 28.6.1989, σ. 47.

      (4)  ΕΕ L 52, 22.2.1997, σ. 1.

      (5)  ΕΕ L 184, 17.7.1999, σ. 23.

      ΠΑΡΑΡΤΗΜΑ
      ΚΑΤΑΝΟΜΗ ΤΩΝ ΔΡΑΣΕΩΝ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 3

                  Στόχος 1

                  :

                  Επισκόπηση των προτεραιοτήτων και ανάπτυξη συνόλων-στόχων δεικτών για νέους τομείς
                  Δράση 1.1: Εντοπισμός τομέων ήσσονος σπουδαιότητας

                              —

                              Σε έναν μεταβαλλόμενο κόσμο οι στατιστικές ανάγκες θα αναθεωρούνται περιοδικά διότι όχι μόνον προκύπτουν νέες στατιστικές ανάγκες, αλλά άλλες ανάγκες καθίστανται λιγότερο σημαντικές και ενδεχομένως και απαξιωμένες. Ως εκ τούτου, η τακτική αναθεώρηση των προτεραιοτήτων θα πρέπει να πραγματοποιείται σε στενή συνεργασία με τα κράτη μέλη, με σκοπό να αναγνωρίζονται οι τομείς και τα χαρακτηριστικά τα οποία έχουν απολέσει την προτεραιότητα και ως εκ τούτου μπορούν να διαγραφούν από τις νομικές απαιτήσεις. Οι εν λόγω αναθεωρήσεις αποσκοπούν να απλοποιήσουν τις στατιστικές ανάγκες και να μειώσουν το βάρος της ανταπόκρισης. Η Επιτροπή μπορεί να προωθήσει την διενέργεια εξωτερικών μελετών στο θέμα αυτό.

                        Δράση 1.2: Ανάπτυξη νέων τομέων

                              —

                              Σε ένα μεταβαλλόμενο οικονομικό περιβάλλον είναι σημαντικό να καθορισθούν, σε στενή συνεργασία με τα κράτη μέλη, τομείς προτεραιότητας για στατιστικές, όπως η παγκοσμιοποίηση και η επιχειρηματικότητα, και να συμφωνηθεί σε κοινοτικό επίπεδο ένα σύνολο στόχων-δεικτών για κάθε έναν από τους τομείς προτεραιότητας. Οι δείκτες αυτοί θα πρέπει να εναρμονίζονται όσο το δυνατόν περισσότερο με τις διεθνείς στατιστικές.

                              —

                              Οι στατιστικές πρέπει απαραιτήτως να συλλέγονται κατά τρόπο αποτελεσματικό και να είναι συγκρίσιμες. Για τον λόγο αυτόν, οι ευρωπαϊκές στατιστικές πρέπει να εκσυγχρονισθούν σε αυστηρή συμφωνία με την αρχή της συνεκτικότητας και της συγκρισιμότητας των στοιχείων για τις περιόδους αναφοράς. Επομένως, η εργασία πρέπει να εκτελεστεί στο πλαίσιο του ευρωπαϊκού στατιστικού συστήματος, ώστε να προκύψουν εναρμονισμένοι ορισμοί για προσφάτως εντοπιζόμενα χαρακτηριστικά και δείκτες.

                              —

                              Αφού συμφωνηθούν σύνολα-στόχοι δεικτών και οι εναρμονισμένοι ορισμοί τους, περαιτέρω εργασία απαιτείται για την ανάπτυξη και τη δοκιμασία των τρόπων παραγωγής στατιστικών στους τομείς προτεραιότητας.

                              —

                              Με σκοπό να συμβάλει στην ανάπτυξη νέων τομέων και συνόλων-στόχων δεικτών, η Επιτροπή θα δρομολογήσει μελέτες, θα οργανώσει σεμινάρια και θα παράσχει οικονομική ενίσχυση για την ανάπτυξη μεθόδων και τρόπων για τη συλλογή νέων στατιστικών.

                  Στόχος 2

                  :

                  Επίτευξη εξορθολογισμένου πλαισίου στατιστικών επιχειρήσεων
                  Δράση 2.1: Ενσωμάτωση εννοιολογικών πλαισίων και μεθόδων στο νομικό πλαίσιο

                              —

                              Οι ευρωπαϊκές στατιστικές συλλέγονται σύμφωνα με την κοινοτική νομοθεσία που έχει αναπτυχθεί σε διάστημα πολλών ετών. Χρειάζεται επανεξέταση της συνεκτικότητας ανάμεσα στις νομικές πράξεις ώστε να εξασφαλίζεται η συνεκτικότητα όλων των συναφών πράξεων. Για το σκοπό αυτό θα δρομολογηθούν εξωτερικές μελέτες από την Επιτροπή με στόχο την επισκόπηση των υφιστάμενων νομικών πράξεων για την παροχή ενός εναρμονισμένου νομικού πλαισίου για διάφορους τομείς των στατιστικών επιχειρήσεων και εμπορίου.

                              —

                              Στις στατιστικές υπάρχουν αλληλοεπικαλυπτόμενα θέματα, π.χ. πολλοί στατιστικοί τομείς αναφέρονται στην απασχόληση και σε ορισμένες περιπτώσεις περιγράφεται το ίδιο φαινόμενο από διαφορετικές οπτικές πλευρές. Για να εξασφαλιστεί η καλύτερη εναρμόνιση, θα δρομολογηθούν εξωτερικές μελέτες από την Επιτροπή ώστε να επιτευχθεί η εναρμόνιση των μεθοδολογιών μεταξύ των συναφών στατιστικών τομέων. Για το σκοπό αυτό απαιτείται χρηματοδότηση προς τα σχέδια που εκτελούν τα κράτη μέλη.

                              —

                              Είναι σημαντικό να διασφαλίζεται η συνεκτικότητα ανάμεσα σε τομείς των στατιστικών επιχειρήσεων και εμπορίου. Η συνεκτικότητα μπορεί να αφορά τη σχέση ανάμεσα στις στατιστικές για το εμπόριο αγαθών και τις στατιστικές για το ισοζύγιο πληρωμών, όπως επίσης και τη σχέση ανάμεσα στις στατιστικές διάρθρωσης των επιχειρήσεων και τις στατιστικές εμπορίου. Για το σκοπό αυτό θα δρομολογηθούν εξωτερικές μελέτες από την Επιτροπή και θα χορηγηθεί χρηματοδότηση στα σχέδια που εκτελούν τα κράτη μέλη στον τομέα αυτό.

                        Δράση 2.2: Ανάπτυξη στατιστικών σχετικά με τους ομίλους επιχειρήσεων

                              —

                              Η Επιτροπή έχει αναλάβει πρωτοβουλία για την κατάρτιση κοινοτικού μητρώου πολυεθνικών ομίλων επιχειρήσεων. Το μητρώο αυτό θα αποτελέσει πολύ σημαντική βάση για την παραγωγή εναρμονισμένων στατιστικών για την παγκοσμιοποίηση της οικονομίας. Οι δραστηριότητες στο πλαίσιο της εν λόγω δράσης θα επικεντρωθούν στην ολοκλήρωση αυτού του μητρώου. Η Επιτροπή μπορεί να προωθήσει την διενέργεια εξωτερικών μελετών στο θέμα αυτό.

                              —

                              Δεν αρκεί η δημιουργία μητρώου, και θα χρηματοδοτηθούν δράσεις στα κράτη μέλη για την ανάπτυξη αποτελεσματικότερων μεθόδων συλλογής στοιχείων για τους ομίλους επιχειρήσεων και για την ανάδειξη της σπουδαιότητάς τους για το διεθνές εμπόριο.

                              —

                              Όσον αφορά την αξιοποίηση του κοινοτικού μητρώου πολυεθνικών ομίλων επιχειρήσεων, οι ευρωπαϊκές στατιστικές θα πρέπει να λάβουν μια νέα προοπτική, επομένως θα αποκτήσει σπουδαιότητα η διενέργεια συγκεκριμένων κοινοτικών ερευνών για τους ομίλους επιχειρήσεων. Για το σκοπό αυτό θα δρομολογηθούν εξωτερικές μελέτες από την Επιτροπή και θα χορηγηθεί χρηματοδότηση σε σχέδια των κρατών μελών στον τομέα αυτό.

                        Δράση 2.3: Κοινοτικές έρευνες για την ελαχιστοποίηση του φόρτου για τις επιχειρήσεις

                              —

                              Για την επισήμανση νέων και αναδυόμενων αναγκών των κοινοτικών στατιστικών, ειδικές κοινοτικές έρευνες μπορούν να διενεργηθούν σε βάση ad-hoc. Οι έρευνες αυτές θα διενεργηθούν μέσω εξωτερικών μελετών που θα διοργανώσει η Επιτροπή ή με την παροχή χρηματοδοτικής υποστήριξης στα κράτη μέλη.

                              —

                              Για την αξιοποίηση ενδεχόμενων εξοικονομήσεων σε κοινοτικά συστήματα δειγματοληψίας όσον αφορά τις τακτικές στατιστικές, θα διενεργηθούν από την Επιτροπή εξωτερικές μελέτες για να εντοπιστούν οι τομείς όπου τα κοινοτικά σύνολα επαρκούν καθώς και για την ανάπτυξη νέων μεθόδων για τη συλλογή στοιχείων στους εν λόγω τομείς. Θα δοθεί επίσης χρηματοδότηση στα κράτη μέλη για να αναπροσαρμόσουν τα οικεία συστήματα συλλογής στοιχείων. Όμως, δεν υπάρχει ένα πρότυπο κοινοτικών συστημάτων δειγματοληψίας και ως εκ τούτου πρέπει αυτά να προσαρμόζονται στις εκάστοτε συνθήκες.

                  Στόχος 3

                  :

                  Εφαρμογή αποτελεσματικότερου τρόπου παραγωγής στατιστικών επιχειρήσεων και εμπορίου
                  Δράση 3.1: Καλύτερη αξιοποίηση στοιχείων που ήδη υφίστανται στο στατιστικό σύστημα, συμπεριλαμβανομένης της δυνατότητας πραγματοποίησης εκτιμήσεων

                              —

                              Κύριος στόχος αυτής της δράσης είναι η ανάπτυξη πλήρως ολοκληρωμένων συνόλων στοιχείων για τις στατιστικές επιχειρήσεων και εμπορίου σε μικροοικονομικό επίπεδο — μια στατιστική προσέγγιση «αποθήκης στοιχείων». Για να επιτευχθεί αυτό, θα χρηματοδοτηθούν τα κράτη μέλη για τη σύνδεση στοιχείων ή συνόλων μικροστοιχείων από διάφορους τομείς των στατιστικών επιχειρήσεων και εμπορίου, όπως τα μητρώα εμπορίου και επιχειρήσεων, και για τη σύνδεση στατιστικών διάρθρωσης των επιχειρήσεων με στατιστικές έρευνας και ανάπτυξης και στατιστικές της κοινωνίας της πληροφορίας.

                              —

                              Θα διενεργηθούν μεθοδολογικές μελέτες για νέες μεθόδους εργασίας ώστε να βελτιωθεί η αξιοποίηση συλλογών στοιχείων που βρίσκονται σε εξέλιξη, π.χ. με σκοπό την εκτίμηση του αντικτύπου της τεχνολογίας πληροφόρησης και επικοινωνίας στις επιδόσεις των επιχειρήσεων, με τη σύνδεση στοιχείων από διάφορες πηγές.

                              —

                              Ο αποτελεσματικότερος τρόπος συλλογής στοιχείων αποσκοπεί στη μείωση του φόρτου για τις επιχειρήσεις. Πρέπει να εξασφαλιστεί ότι οι στατιστικές υπηρεσίες κάνουν βέλτιστη αξιοποίηση των πληροφοριών που συλλέγονται. Για το σκοπό αυτό θα δοθεί χρηματοδότηση σε μεθοδολογικές μελέτες που θα αφορούν τη βέλτιστη διάθεση μεγεθών δειγμάτων και τη συνδυασμένη αξιοποίησή τους με άλλες πηγές και συναφείς μεθόδους πρόβλεψης. Μπορεί να περιλαμβάνονται στην χρηματοδότηση και μελέτες ποιότητας σε περιπτώσεις που ορισμένες επιχειρήσεις (π.χ. ΜΜΕ) εξαιρούνται από στατιστικές έρευνες, καθώς και για την ανάπτυξη κατάλληλων, εναρμονισμένων μεθόδων πρόβλεψης.

                        Δράση 3.2: Καλύτερη αξιοποίηση στοιχείων που υφίστανται ήδη στην οικονομία

                              —

                              Ορισμένες φορές, στατιστικές πληροφορίες συλλέγονται δύο φορές. Μια για διοικητικούς σκοπούς, όπως οι φόροι, και μια για στατιστικούς σκοπούς σε έρευνες. Αυτός ο διπλός φόρτος θα αποφευχθεί στο μέγιστο δυνατόν βαθμό. Για το σκοπό αυτό, το πρόγραμμα MEETS θα χρηματοδοτήσει σχέδια σχετικά με την αξιοποίηση διοικητικών στοιχείων για στατιστικούς σκοπούς, συμπεριλαμβανομένων εταιρικών λογαριασμών, βοηθώντας τα κράτη μέλη να μεταβούν από στατιστικές έρευνες στην αξιοποίηση των διοικητικών στοιχείων, εξασφαλίζοντας ταυτόχρονα την υψηλή ποιότητα των στοιχείων.

                              —

                              Εντός των επιχειρήσεων είναι σκόπιμο να ενσωματωθούν τα συστήματα λογιστικής και υποβολής στατιστικών εκθέσεων, έτσι ώστε να μπορούν να υποβάλλονται στατιστικές κατά απλουστευμένο τρόπο. Η Επιτροπή μπορεί να προωθήσει την διενέργεια εξωτερικών μελετών και τη χορήγηση χρηματοδότησης σε σχέδια των κρατών μελών στον τομέα αυτό.

                        Δράση 3.3: Ανάπτυξη εργαλείων για την αποτελεσματικότερη ανάκτηση, διαβίβαση και επεξεργασία των στοιχείων

                              —

                              Η νέα τεχνολογία πληροφόρησης και επικοινωνίας προσφέρει δυνατότητες απλουστευμένης υποβολής εκθέσεων. Αυτό μπορεί να γίνει με την αξιοποίηση εταιρικών λογαριασμών και άλλων οικονομικών εκθέσεων που συντάσσονται σύμφωνα με τα διεθνή πρότυπα λογιστικής και πρόσφορα τεχνικά πρότυπα για τις εν λόγω εκθέσεις, περιλαμβανομένου του «eXtensible Business Reporting Language» (XBRL). Θα ληφθούν μέτρα για τη χρηματοδότηση δράσεων που διευκολύνουν τη διαβίβαση στοιχείων από τις επιχειρήσεις στις εθνικές στατιστικές υπηρεσίες.

                              —

                              Πρέπει να υποστηριχθεί ένας αποτελεσματικότερος τρόπος αξιοποίησης των εργαλείων της τεχνολογίας πληροφόρησης και επικοινωνίας για να διευκολύνεται η ανταλλαγή πληροφοριών ανάμεσα στην Επιτροπή και τα κράτη μέλη. Επιπλέον, πρέπει να αναπτυχθούν περαιτέρω εργαλεία επικύρωσης, εντοπισμού σφαλμάτων, διόρθωσης, ανάλυσης και επιμέλειας. Για το σκοπό αυτό θα χρηματοδοτηθούν σχέδια των κρατών μελών στον εν λόγω τομέα.

                              —

                              Συνεκτιμώντας τις τρέχουσες εξελίξεις στην απλούστευση των τελωνειακών διατυπώσεων σχετικά με τις εξαγωγές και τις εισαγωγές, τα μέτρα θα χρηματοδοτήσουν ενέργειες που αποσκοπούν στη διευκόλυνση της ανταλλαγής, επεξεργασίας και διάδοσης λεπτομερών και υψηλής ποιότητας στατιστικών εμπορίου.

                  Στόχος 4

                  :

                  Εκσυγχρονισμός του συστήματος Intrastat
                  Δράση 4.1: Εναρμόνιση των μεθόδων για τη βελτίωση της ποιότητας στο πλαίσιο ενός απλουστευμένου συστήματος Intrastat

                              —

                              Τα μέτρα θα χρηματοδοτήσουν ενέργειες στα κράτη μέλη που θα αποσκοπούν στην ανάπτυξη εργαλείων και μεθόδων για τη βελτίωση της ποιότητας των στοιχείων και του συστήματος συλλογής στοιχείων.

                              —

                              Θα χρηματοδοτηθούν ενέργειες στα κράτη μέλη που θα αποσκοπούν στη μείωση των ασυμμετριών με την αποφυγή εσφαλμένων ταξινομήσεων και την εναρμόνιση των προβλέψεων, των συστημάτων συλλογής και επεξεργασίας, των κανόνων επεξεργασίας εμπιστευτικών στοιχείων, των κατωφλίων και των μεθόδων προσαρμογής.

                        Δράση 4.2: Καλύτερη αξιοποίηση των διοικητικών στοιχείων

                              —

                              Θα ενθαρρυνθεί η επαναχρησιμοποίηση των διοικητικών στοιχείων που έχουν υποβληθεί από επιχειρήσεις για άλλους σκοπούς (ιδίως υποβολή εκθέσεων ΦΠΑ και λογιστικών ). Θα δοθεί χρηματοδοτική υποστήριξη σε δράσεις στον τομέα αυτόν, συμπεριλαμβανομένης της ανάπτυξης εργαλείων και διαδικασιών της τεχνολογίας πληροφόρησης και επικοινωνίας.

                        Δράση 4.3: Βελτίωση και διευκόλυνση της ανταλλαγής στοιχείων μέσα στο σύστημα Intrastat

                              —

                              Η περαιτέρω ανάπτυξη εργαλείων και μεθόδων για την ανταλλαγή στοιχείων στο πλαίσιο ενός κεντρικού συστήματος είναι ζωτικής σημασίας. Πρέπει να αναπτυχθούν εργαλεία επικύρωσης, εντοπισμού σφαλμάτων, διόρθωσης, ανάλυσης και επιμέλειας στον τομέα των ενδοκοινοτικών στατιστικών εμπορίου. Θα χρηματοδοτηθούν ενέργειες που θα επικεντρώνονται στις νομικές και τεχνικές πτυχές της ανταλλαγής στοιχείων μεταξύ των κρατών μελών.


Avis juridique important

|

31977D0729

77/729/ΕΚΑΧ: Απόφαση του Συμβουλίου της 21ης Νοεμβρίου 1977 περί προσαρμογής του μέρους των διοικητικών δαπανών της Ευρωπαϊκής Κοινότητας Άνθρακα και Χάλυβα που θα καλύπτεται από τις εισφορές επί της παραγωγής άνθρακα και χάλυβα

Επίσημη Εφημερίδα αριθ. L 306 της 30/11/1977 σ. 0028 - 0028 Φινλανδική ειδική έκδοση: Κεφάλαιο 1 τόμος 1 σ. 0135  Ελληνική ειδική έκδοση: Κεφάλαιο 01 τόμος 2 σ. 0063  Σουηδική ειδική έκδοση: Κεφάλαιο 1 τόμος 1 σ. 0135  Ισπανική ειδική έκδοση: Κεφάλαιο 01 τόμος 2 σ. 0074  Πορτογαλική ειδική έκδοση : Κεφάλαιο 01 τόμος 2 σ. 0074

ΑΠΟΦΑΣΗ ΤΟΥ ΣΥΜΒΟΥΛΙΟΥ της 21ης Νοεμβρίου 1977 περί προσαρμογής του μέρους των διοικητικών δαπανών της Ευρωπαϊκής Κοινότητος Άνθρακος και Χάλυβος που θα καλύπτεται από τις εισφορές επί της παραγωγής άνθρακος και χάλυβοςΤΟ ΣΥΜΒΟΥΛΙΟ ΤΩΝ  ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως ενιαίου Συμβουλίου και ενιαίας Επιτροπής των Ευρωπαϊκών Κοινοτήτων και ιδίως το άρθρο 20,  την έκθεση της Επιτροπής,  Εκτιμώντας:  ότι ένα μέρος των διοικητικών δαπανών της Ευρωπαϊκής Κοινότητος Άνθρακος και Χάλυβος καλύπτεται επί του παρόντος από τις εισφορές που προβλέπονται στο άρθρο 49 της συνθήκης περί ιδρύσεως της Κοινότητος αυτής- ότι το μέρος αυτό καθορίσθηκε σε 18  εκατομμύρια λογιστικές μονάδες από το άρθρο 20 της συνθήκης περί ιδρύσεως ενιαίου Συμβουλίου και ενιαίας Επιτροπής των Ευρωπαϊκών Κοινοτήτων- ότι το Συμβούλιο υποχρεούται, σύμφωνα με το άρθρο αυτό, να εξετάσει βάσει εκθέσεως, που υποβάλλεται ετησίως από την Επιτροπή, αν συντρέχει λόγος προσαρμογής του ποσού αυτού προς την εξέλιξη του προϋπολογισμού των Κοινοτήτων- ότι, μετά από εκτίμηση της εξελίξεως των δαπανών που προκύπτουν από την εφαρμογή, υπό τις παρούσες περιστάσεις, της συνθήκης περί ιδρύσεως της Ευρωπαϊκής Κοινότητος Άνθρακος και Χάλυβος, δικαιολογείται η ελάττωση του μέρους των διοικητικών δαπανών της  Κοινότητος αυτής, το οποίο καλύπτεται από τις εισφορές επί της παραγωγής του άνθρακος και του χάλυβος,  ΑΠΟΦΑΣΙΖΕΙ:   Άρθρο 1  Το μέρος των διοικητικών δαπανών της Ευρωπαϊκής Κοινότητος Άνθρακος και Χάλυβος που καλύπτεται από τις εισφορές που προβλέπονται στο άρθρο 49 της συνθήκης περί ιδρύσεως της Κοινότητος αυτής καθορίζεται σε 5 εκατομμύρια ευρωπαϊκές λογιστικές  μονάδες.   Άρθρο 2  Η παρούσα απόφαση αρχίζει να ισχύει την πέμπτη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.  Έγινε στις Βρυξέλλες, στις 21 Νοεμβρίου 1977.  Για το Συμβούλιο Ο Πρόεδρος H. SIMONET


Σημαντική ανακοίνωση νομικού περιεχομένου

|

32002D0321(01)

Απόφαση του Συμβουλίου της 1ης Μαρτίου 2002 για το διορισμό των τακτικών και αναπληρωματικών μελών της συμβουλευτικής επιτροπής για την κατάρτιση στον τομέα της αρχιτεκτονικής

Επίσημη Εφημερίδα αριθ. C 072 της 21/03/2002 σ. 0001 - 0002

Απόφαση του Συμβουλίουτης 1ης Μαρτίου 2002για το διορισμό των τακτικών και αναπληρωματικών μελών της συμβουλευτικής επιτροπής για την κατάρτιση στον τομέα της αρχιτεκτονικής(2002/C 72/01)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:την απόφαση αριθ. 85/385/ΕΟΚ του Συμβουλίου, της 10ης Ιουνίου 1985, για τη δημιουργία συμβουλευτικής επιτροπής για την κατάρτιση στον τομέα της αρχιτεκτονικής(1), και ιδιώς τα άρθρα 3 και 4,την πράξη προσχώρησης του 1994, και ιδίως το άρθρο 165 παράγραφος 1,Εκτιμώντας τα ακόλουθα:Σύμφωνα με το άρθρο 3 της απόφασης αυτής, η εν λόγω επιτροπή αποτελείται από τρεις εμπειρογνώμονες ανά κράτος μέλος και ένα αναπληρωματικό μέλος για κάθε ένα από τους εμπειρογνώμονες αυτούς· ότι, σύμφωνα με το άρθρο 4 της ίδιας απόφασης, η θητεία των εμπειρογνωμόνων και των αναπληρωματικών μελών είναι τριετούς διάρκειας.Με την απόφασή του της 26ης Φεβρουαρίου 1996(2), το Συμβούλιο διόρισε τα τακτικά και αναπληρωματικά μέλη της εν λόγω επιτροπής για την περίοδο από 26 Φεβρουαρίου 1996 έως 25 Φεβρουαρίου 1999.Οι κυβερνήσεις δέκα τριών κρατών μελών υπέβαλαν η κάθε μία κατάλογο υποψηφίων, με σκοπό τον διορισμό, την αντικατάσταση ή την ανανέωση της θητείας των τακτικών ή αναπληρωματικών αυτών μελών,ΑΠΟΦΑΣΙΖΕΙ:Άρθρο μόνοΔιορίζονται τακτικά και αναπληρωματικά μέλη της συμβουλευτικής επιτροπής για την κατάρτιση στον τομέα της αρχιτεκτονικής, για την περίοδο από 1ης Μαρτίου 2002 έως 22 Οκτωβρίου 2004:Α. Εμπειρογνώμονες ασκούντες το επάγγελμα>ΘΕΣΗ ΠΙΝΑΚΑ>Β. Εμπειρογνώμονες από τα πανεπιστημιακά εκπαιδευτικά ιδρύματα ή από ιδρύματα ισοδυνάμου επιπέδου στον τομέα της αρχιτεκτονικής>ΘΕΣΗ ΠΙΝΑΚΑ>Γ. Εμπειρογνώμονες των αρμόδιων αρχών του κράτους μέλους>ΘΕΣΗ ΠΙΝΑΚΑ>Βρυξέλλες, 1η Μαρτίου 2002.Για το ΣυμβούλιοΟ ΠρόεδροςR. de Miguel(1) ΕΕ L 223 της 21.8.1985, σ. 26.(2) ΕΕ C 74 της 14.3.1996, σ. 1.